Malaysia Dipuji Oleh WHO Dalam Pengurusan Wabak Koronavirus

Sebuah makhluk begitu halus yang tidak dapat dilihat dengan mata kasar, dihidu hidung apatah lagi didengari telinga sedang mengerutkan jutaan dahi. Keupayaan virus korona (2019-nCoV) untuk merebak tanpa badan menunjukkan simtom tumpangannya digeruni ramai (Rettner, 2020).

Jadi tidak peliklah apabila semua orang berada dalam keadaan waspada, dengan saban hari angka kes j4ngkitan bertambahan dari sekitar ratusan hingga pada 5 Februari 2020 sebanyak 24,584. Sungguhpun begitu, kerajaan Malaysia telah mengambil langkah “tenang dan urus” dalam usaha menewaskan makhluk halus ini.

Kalau ikut laporan harian daripada Suruhanjaya Kesihatan China, angka jangkitan memang meningkat. Namun kadar sebaran (virulent rate) seakin menurun setelah berkemuncak 64% pada 27 Januari.

Angkara 2019-nCoV yang menggan4s, banyak negara menghadapi kerugian. Sektor perkhidmatan China seperti industri restoran dan pelancongan mengalami kerugian AS$144 bilion (Jing & Jia, 2020). Bercakap tentang pelancongan pula,  10,000 pelancong China pula membatalkan penerbangan mereka ke Bali (Mufti, 2020). Dan 2019-nCoV juga bakal memberikan kesan terhadap pertumbuhan dan pelaburan terhadap Malaysia selepas mengganggu harga komoditi seperti sawit memandangkan terlalu banyak sektor ditutup di China.

Sungguhpun dengan segala dugaan – serta kenyataan daripada Mohammaddin Ketapi – sekali lagi Kementerian Kesihatan Malaysia telah timbul bagaikan pelampung yang menyinarkan nama negara semasa dipukul ombak penyakit.

Pertubuhan Kesihatan Dunia (WHO) telah menilai tindakan-tindakan Malaysia, terutamanya dengan pendekatan negara yang terbuka lagi bermaklumat. Menurut wakil WHO, Malaysia sedang melakukan yang terbaik dan sentiasa terbuka dengan setiap maklumat berkaitan kes-kes jangkitan yang mudah diperolehi daripada laman web rasmi pun (Palansamy, 2020).

Usaha Kementerian Kesihatan Malaysia dari segi komunikasi bersama semua negara terutamanya China, Singapura dan Thailand juga dipautkan juga. Singapura dan Thailand buat masa sekarang menjadi mangsa keadaan kepada penyebaran daripada China.

Atas komitmen sebeginilah Malaysia berjaya menempatkan diri sebagai pembekal penjagaan kesihatan terbaik dunia (Bernama, 2019). Malaysia wajar dijadikan contoh terhadap hujah-hujah membangkang dasar penjagaan kesihatan universal (universal healthcare). Kalau dilihat dalam politik Amerika Syarikat, terdapat beberapa ahli politik yang menyertai perlumbaan pilihanraya akan menjaminkan manifesto universal healthcare. Biasanya tawaran ini diberikan bakal-bakal calon Parti Demokrat, yang akan dikecam rapat sokongan Republikan.

Pelbagai kecaman dilontarkan. Katanya ia takkan berkesan. Bahawasanya kos terlalu tinggi untuk melaksanakannya. Kerana dinyahswastakan, doktor akan lari dari hospital. Dan industri insurans akan gulung tikar dengan cukai akan dilambungkan (padahal boleh saja membiayai ketenteraan). Namun di sebalik segala alasan, Malaysia dalam senyap mengimarahkannya (bersama Australia, Canada, United Kingdom dan sebagainya).

Dengan dasar penjagaan universal, Malaysia meninggalkan pesaing-pesaingnya dengan skor 95/100 untuk merangkul anugerah kehormatan sedemikian pada tahun 2019. Tidak cukup dengan itu, infrastruktur kesihatan negara turut dijadikan faktor pemenang juga. Orang sana lontarkan pendapat doktor akan lari, suatu pendapat yang diludahkan orang sini kerana semua doktor ditemui boleh bertutur dalam bahasa Inggeris selepas dididik di negara-negara Barat.

Kalau tidak kerana mentaliti masyarakat, perkara ini tidak mungkin dijayakan juga. Ramai dalam kalangan rakyat Malaysia cenderung untuk mengajar anak-anak mereka supaya menjadi doktor. Berkat sokongan dan dorongan sebeginilah yang memangkinkan haruman istimewa yang dinikmati sektor kesihatan. Satu lagi, Jabatan Kesihatan juga berada di bawah kecekapan Dr. Noor Hisham Abdullah sejak tahun 2013 lagi.

Jadi selama tujuh tahun, beliau telah menumpahkan bakti demi kesinambungan semua orang. Amanah yang digalas ini membuatkan Malaysia begitu bersedia untuk mengharungi dugaan 2019-nCoV terutamanya selepas penularan peny4kit SARS dan MERS. Sehingga 5 Februari 2020, 12 orang Malaysia telah disahkan menghid4pi 2019-nCoV. Lima hari kemudian angka ini telah berkembang ke 17 orang.

12-17 orang daripada 40,171 mencatatkan lingkungan 0.042% ke 0.049% daripada kes seluruh dunia. Daripada jumlah ini hanya enam sahaja yang merupakan warganegara tempatan. Itupun bapa anak yang baru balik daripada Wuhan (Kaos, 2020). Dan seorang lelaki yang menghadiri persidangan di Singapura sekaligus menghantar virus ke kakak dan ibu mertuanya. Dan pada masa yang sama, tiga orang telah disahkan sembuh daripada 2019-nCoV.

Sumber:

Bernama. (2019, February 7). Malaysia ranks 1st in world’s best healthcare category. The Star. Retrieved from https://www.thestar.com.my/news/nation/2019/02/07/malaysia-ranks-1st-in-worlds-best-healthcare-category/

Jing, W. & Jia, D. (2020, February 4). Koronavirus costs China service sector $144bn in 1 week. Nikkei Asian Review. Retrieved from https://asia.nikkei.com/Spotlight/Caixin/Koronavirus-costs-China-service-sector-144bn-in-1-week

Kaos, J. (2020, February 5). Father and son on Wuhan flight tested positive for Koronavirus. The Star Online. Retrieved from https://www.thestar.com.my/news/nation/2020/02/05/health-ministry-two-malaysians-evacuated-from-wuhan-test-positive-for-Koronavirus

Mufti, R.R. (2020, January 31). 10,000 Chinese tourists cancel trips to Bali over Koronavirus fears. The Jakarta Post. Retrieved from https://www.thejakartapost.com/news/2020/01/31/10000-chinese-tourists-cancel-trips-to-bali-over-Koronavirus-fears-travel-group.html

Palansamy, Y. (2020, February 5). Malaysia doing ‘very, very well’ in handling Wuhan virus contagion, says WHO rep. Malay Mail. Retrieved from https://www.malaymail.com/news/malaysia/2020/02/05/malaysia-doing-very-very-well-in-handling-wuhan-virus-contagion-says-who-re/

Rettner, R. (2020, January 31). New Koronavirus can spread before symptoms start, German case suggests. Live Science. Retrieved from https://www.livescience.com/Koronavirus-spread-before-symptoms.html


Tema Dan Falsafah Anime Saga of Tanya the Evil: Atheisme, Anti-theism Dan Eksistensialisme

Sejak saya masuk semester 2 UIA Kuantan, saya sebenarnya dah kurang menonton anime sebab semakin sibuk dan juga waktu tu JoJo’s Bizarre Adventure: Diamond is Unbreakable baru tamat musimnya. Ini menyebabkan semua anime dalam watchlist saya, terjeda daripada ditonton sebab masih tak boleh move on dengan JoJo. Gila kau, ni antara anime genre shonen paling bagus pernah saya tonton selain Boku no Hero Academia. Mungkin saya akan ceritakan tema falsafah JoJo di lain hari kerana buat masa sekarang, saya nak membedah anime Youjo Senki atau dalam judul Inggerisnya, Saga of Tanya the Evil.

Dipendekkan cerita, saya telah dicadangkan oleh beberapa sahabat untuk menonton dan menilai isi anime ini. Saya sebenarnya tak meletakkan harapan yang tinggi kerana studio yang mengadaptasi anime ini masih baru tapi disebabkan kakitangannya terdiri daripada bekas pekerja studio Madhouse (One Punch Man, Overlord, Parasyte, No Game No Life), saya tahu animasi anime ini adalah sama bagus seperti Madhouse. Maka, bermulalah sesi marathon saya dalam menonton Youjo Senki. Saya harus katakan, anime ini melebihi jangkaan saya. Watak dan perwatakannya unik. Protagonis bersifat antagonis dan antagonis macam protagonis. Sekiranya anda sukakan anime perang berfalsafah berat seperti Code Geass dan FMAB, maka Youjo Senki ini sesuai untuk anda.

Youjo Senki adalah anime tentang seorang ahli korporat yang telah mati dibunuh pekerjanya dan dihidupkan kembali sebagai kanak-kanak perempuan bernama Tanya, pada zaman Perang Dunia Pertama dengan tetapan fantasi sederhana, di dunia alternatif.

TUHAN DAN REALITI

Sebelum dia mati dilanggar keretapi, ahli korporat tersebut telah berhadapan dengan Tuhan yang dijelmakan dalam bentuk alam sekeliling. Apa yang saya maksudkan di sini ialah Tuhan tersebut bukan jenis antromorfik yang boleh menjelma sebagai manusia, tak, bukan begitu. Tuhan dalam cerita ini, atau disebut sebagai Entiti X oleh ahli korporat ini, ialah Tuhan yang bercirikan Pantheism, yakni Tuhan itu alam, alam itu Tuhan. Saya tak nak cerita tentang Wahdatul Wujud kerana ini akan menjadikan perbincangan di ruang komen menjadi terlampau berat.

Dalam falsafah Pantheism, Tuhan adalah segala-galanya, dan segala-galanya ialah Tuhan. Menurut salah seorang tokoh Pantheist terkenal, Baruch Spinoza, Tuhan ini ialah sejenis ‘bahan’. Melalui bahan ini, realiti dicipta dan ini menjadikan alam itu juga Tuhan kerana kedua-duanya berasal daripada benda yang sama. Sebagai pembeza pemahaman, konsep realiti Islam adalah menetapkan Tuhan itu realiti, tapi bukanlah Tuhan. Ini bermakna, realiti hanyalah sekadar projeksi Pengetahuan Mutlak Tuhan. Sebagai contoh (SEBAGAI CONTOH, BUKAN SECARA LITERAL) realiti ini seperti mimpi dan pemikiran bagi manusia. Oleh itu, Tuhan ialah realiti tapi realiti bukan Tuhan. Cukup setakat ini sahaja saya sentuh tentang konsep realiti dalam Islam.

Gambar 1: Konfrontasi di antara ahli korporat dan Entiti X dalam bentuk alam

Oleh kerana Tuhan itu ialah realiti dan realiti itu Tuhan (dalam Pantheism), maka Tuhan adalah lemah kerana kedudukan antara keduanya adalah sama taraf. Sekiranya kita perhatikan sifat Entiti X dalam anime ini, kita tahu bahawa Dia berkuasa, tapi terhad. Dalam perbahasaan antara mereka, Entiti X mengatakan menjadi kerja Tuhan itu memenatkan (I’m already at my limit by overseeing 7 billion people – Episode 2). Perbahasaan selanjutnya juga memberikan kita maklumat bahawa Entiti X ini barangkali Tuhan berkonsepkan ajaran Hindu-Buddha kerana konsep kelahiran semula diguna pakai oleh Entiti X bagi menghukum manusia berdasarkan karma mereka. Oleh disebabkan keengganan ahli korporat berkenaan dalam mengakui Ketuhanan Entiti X, dia telah dihukum supaya hidup semula sebagai kanak-kanak perempuan di dunia yang galak dengan peperangan di antara ‘bukan Empayar Jerman’, ‘bukan Empayar British’ dan ‘bukan Amerika Syarikat’.

EKSISTENSIALISME ATHEISTIK

Dalam dialognya dengan Entiti X, ahli korporat tersebut mengkritik kelemahan Entiti X. Sekiranya Tuhan itu adil, pasti Tuhan takkan benarkan dia mati dibunuh oleh bekas pekerjanya. Entiti X mengatakan ahli korporat berkenaan layak mati sebegitu kerana kezaliman dan sifat tak berperikemanusiaan dek dasar Darwinisme sosialnya. Sebagai balasan, ahli korporat itu bersuara, dia cuma mengikuti sistem kehidupan sahaja, maka dia tak bersalah. Oleh kerana bekas pekerjanya itu tak cekap, maka dia layak ditendang keluar meskipun keluarganya menghadapi masalah kewangan.

Pada mulanya Entiti X mahu menghukum ahli korporat itu supaya tak dilahirkan kembali namun melihatkan keangkuhan lelaki berkenaan, maka Entiti X menarik segala nikmat yang diberikan kepadanya dan dilahirkan kembali sebagai budak perempuan bernama Tanya Deguracheff (sebagai penghinaan terhadap status lelaki alfa) di dunia yang penuh sengsara. Entiti X mencabar lelaki berkenaan supaya hidup dan mati dengan cara aman. Sekiranya dia mati akibat dibunuh atau ditimpa malapetaka, maka Entiti X akan hapuskan kewujudan ahli korporat/Tanya daripada alam realiti. Bermula dari sini, saya akan merujuk watak utama kita sebagai Tanya.

Melalui dialog ini, kita dapat melihat falsafah eksistensialisme atheistik dalam rupa falsafah Satre dan Nietzsche. Eksistensialisme ialah fahaman berkenaan pemberian maksud terhadap kewujudan manusia. Dalam bahasa mudah, apakah erti kehidupan? Sudah tentu kalau ikut acuan agama, erti kehidupan ialah mengabdikan diri kepada Tuhan. Falsafah eksistensialisme pada awalnya juga merujuk pada hal ini (Asal falsafah ini ialah falsafah Kristianiti.) Namun, Eksistensialisme akhirnya berkembang menjadi falsafah atheisme dengan kemunculan tokoh eksistensial seperti F. Nietzsche dan Jean Paul Sartre.

Setiap pengikut Eksistensialisme tak semestinya seorang atheist, tapi setiap atheist semestinya seorang Eksistensialis. Hal ini kerana segala apa yang wujud dalam dunia ini adalah lebih mudah diterangkan sekiranya kita menganggap Tuhan tak wujud. Menurut Nietzsche, beliau mempersoalkan apakah yang akan terjadi sekiranya Tuhan mati? Apa yang akan jadi pada nilai moral kita? Bukankah nilai moral berasal daripada agama? Hal yang sama turut disoal oleh Sartre.

Menurut mereka, apa yang tertinggal hanyalah ruang kosong. Jadi, dari mana kita dapat nilai sekiranya tiada panduan? Jawapannya ialah cipta sendiri panduan tu. Dari sinilah datangnya frasa ‘the meaning of life is to give life its meaning’. Seluruh nilai dan kefahaman kita tentang alam itu adalah relatif dan subjektif. Nilai-nilai yang terkandung di dalam kitab agama hanyalah sekadar tulisan semata-mata. Sebagai contoh, penganut agama samawi mengatakan kanibalisme itu salah. Walau bagaimanapun, sesetengah kaum pagan menganggap kanibalisme itu normal. Jadi siapa yang betul dan siapa yang salah? Kedua-duanya mengikut panduan agama mereka. Dari sini, kita dapat lihat subjektiviti dan juga permasalahan nilai moral dalam agama. Oleh itu, seorang eksistensialis perlu membina semula nilai moral dari asas dengan acuan humanisme dan logik akal. Tanya sebagai contoh menolak sebarang indoktrinasi agama dalam dunia barunya. Jadi, dari mana dia mendapat nilai moralnya? Daripada diri sendiri. Oleh sebab itulah pengikut Eksistensialisme mengatakan masalah di dunia ini lebih mudah diterangkan dan diselesaikan kalau kita anggap Tuhan tak wujud.

Sekiranya kita analisa falsafah hidup Tanya, anda akan mendapati dia mempunyai nilai Moraliti Tuan. Dalam falsafah Niezsche, beliau mengguna pakai gelaran Moraliti Tuan dan Moraliti Hamba bagi membezakan dua jenis kelompok manusia. Sebelum itu, saya rasa saya patut terangkan erti moraliti menurut Nietzsche. Pada pandangan beliau, moraliti ialah nilai yang diperoleh daripada sekelompok manusia sebagai produk sejarah. Dalam pandangan yang lebih praktikal, moraliti ialah:

• Hasil daripada akibat perbuatan manusia
• Berfungsi sebagai pencantum kelompok manusia
• Boleh menjadi lapuk dan ketinggalan zaman.

Sekiranya nilai moraliti itu sudah lapuk dan ketinggalan zaman, maka kita perlu menukar dan menambah baik nilai tersebut. Sekiranya kita terus menerus mengikut nilai yang sudah lapuk, maka kita ialah manusia bermentaliti hamba. Nietzsche mengkritik orang Eropah pada zamannya kerana bermentaliti hamba. Menurut hematnya, orang Rom pada asalnya bermoraliti tuan. Mereka merupakan orang yang gagah dan hidup berlandaskan falsafah tersendiri. Di bawah mereka ialah golongan hamba yang lemah. Ajaran Kristian yang lemah lembut telah menarik ramai golongan hamba untuk menganut agama tersebut. Niezsche menuduh golongan hamba ini telah menggunakan ajaran Kristianiti sebagai alat untuk menundukkan tuan mereka melalui konsep baik dan buruk Kristianiti. Keperkasaan digantikan dengan kesantunan. Kebudayaan Rom ditukar dengan kebudayaan terbatas Kristianiti. Ini adalah ironik kerana Nietzsche menganggap Nabi Isa sebagai figura ubermensch, yakni manusia super bermoraliti tuan. Akibat kesan saduran budaya Kristianiti ke dalam tamadun Rom, nilai dan budaya mereka menjadi semakin lemah. Sekadar fakta tambahan, Nietzsche menganggap orang Islam (merujuk kepada Turki Uthmaniyah pada zaman tersebut) mempunyai moraliti tuan kerana nilai estetika dan budaya mereka yang tinggi.

Perkara ini kita dapat lihat pada personaliti Tanya. Dia merupakan seorang prodigi yang sejak lahir dan kebolehan magiknya menyebabkan dia dimasukkan ke sekolah tentera ‘bukan Empayar Jerman’ pada usia yang muda. Tak lama selepas itu, dia telah dihantar untuk belajar di universiti tentera dan berjaya menyiapkan tesisnya berkenaan logistik ketenteraan, di mana hasil kerjanya dipandang serius oleh pihak atasan di atas kebergunaannya. Dia melakukan semua hal ini pada usia 9 tahun.

Punca utama kenapa Entiti X menghukumnya sebegitu adalah untuk memaksa Tanya bertaubat melalui cara ditimpa musibah. Tanya yang tak mahu mengaku Ketuhanan Entiti X, dia mencipta kod survivalnya sendiri. Oleh itu, Tanya merupakan seorang yang sangat licik dalam memanipulasikan keadaan demi survivalnya. Sebagai contoh, dia telah memujuk supaya seniornya di universiti tentera supaya terus berkhidmat sebagai tentera berbanding sambung belajar. Menggunakan retorik keselamatan keluarga seniornya dan juga suara anak kecil yang mendayu, dia berjaya memujuk pelajar berkenaan, sekaligus memberi tempat kepada Tanya untuk menjadi pelajar elit kerana kekosongan posisi yang ditinggalkan seniornya. Hal ini akan memberikan Tanya peluang yang lebih cerah dalam menempah tempat kerja dalam jabatan tentera yang tak perlu terlibat dengan peperangan. Ingat, survivalnya ialah hal terpenting menurutnya.

Gambar 3: Sisi manipulatif Tanya dalam memujuk seniornya dengan sifat keanak-anakan

Gambar 4: Sisi sebenar Tanya

Ironinya, disebabkan Tanya merupakan tentera yang sangat berbakat, maka dia telah terpilih untuk terlibat secara langsung di medan perang. Inilah benda yang paling Tanya tak mahu terlibat kerana nyawanya akan menjadi lebih terancam. Tanya menjadi semakin berang apabila dia terpaksa menggunakan mantera yang berasaskan pujian terhadap Entiti X bagi mengelakkan batu magiknya yang tak stabil daripada meletup. Hal ini menyebabkan dia terpaksa bermula dari bawah dalam usahanya untuk memperoleh kerja yang tak terlibat dalam peperangan, yakni melalui kenaikan pangkat melalui ekspedisi ketenteraan.

Gambar 5: Kuasa magik Tanya yang sudah pun cukup kuat tanpa perlu menggunakan sebarang mantera pujian terhadap Entiti X.

Falsafah hidupnya telah diguna pakai dalam batallion miliknya apabila dia telah diberikan tugas untuk membentuk sekumpulan tentera elit magik sebagai unit udara. Tentera yang biasanya perlu dilatih selama 2 tahun, hanya mengambil masa 2 bulan sahaja di bawah kelolaan Mejar Tanya. Sebagaimana pengalamannya semasa menjadi bos korporat, dia mengguna pakai sistem yang sama bagi melatih tenteranya menjadi elit dengan cekap. Hasilnya, kohort tenteranya bernama Imperial Army 203rd Air Mage Battalion (V601) digeruni dan ditakuti musuh sepanjang konflik peperangan.

Kecekapan Tanya dalam memimpin peperangan juga menjadi konflik buat beberapa anak buahnya kerana Tanya lebih suka menggunakan akal rasional berbanding empati manusia. Sebagai contoh, dia menyuruh Leftenen Muda Vooren Glanz mengebom kota Arene yang dipenuhi tahanan perang dan orang awam. Mendengarkan penjelasan Tanya, bandar itu hancur dibomnya sekalipun dengan berat hati. Hal ini adalah berdasarkan hasil penggemblengan minda di antara pegawai strategi atasan berkenaan tesis Tanya dalam memanipulasi undang-undang peperangan. Menyerang orang awam itu merupakan jenayah peperangan, tapi kalau kita sendiri sudah isytihar dan menawarkan perlindungan kepada orang awam tapi ditolak, maka orang awam tersebut secara automatik dianggap musuh sekiranya mereka kalah perang. Oleh itu, secara teknikalnya mereka dibenarkan untuk dibunuh mengikut perundangan. Alasan lain bagi Tanya ialah Arene dipenuhi loyalis ‘bukan Republik Perancis’. Sekiranya kita biarkan orang awam semua hidup, maka mereka akan kembali memberontak. Dari sini, kita akan dapat bahawasanya Tanya merupakan ubermensch ‘Lawful Evil’, sama seperti watak Father dalam Fullmetal Alchemist: Brotherhood. Mereka membuang sifat kemanusiaan bagi mengukuhkan akal rasional mereka. Ini kontradik dengan matlamat asal ubermensch, yakni manusia bermoraliti tuan yang membantu manusia lain berevolusi bersama.

Gambar 7: Skuad altileri mengebom bandar Arene.

Walaupun kebanyakan pegawai strategi atasan ‘bukan Empayar Jerman’ juga bermoraliti tuan, hakikatnya mereka masih lagi tak lengkap. Setelah ‘bukan Republik Perancis’ berjaya dijajah sepenuhnya, Republik berkenaan meminta gencatan senjata diadakan. Bagi golongan tentera elit, ini bermakna mereka telah berjaya sepenuhnya. Apabila sebuah negara yang tidak lagi mempunyai wilayah mengadakan gencatan senjata, negara tersebut rugi kerana tak mempunyai apa-apa bahan dan tenaga kerja untuk dikumpul kembali bagi melawan. Kesilapan Empayar di sini ialah mereka lupa, kalau sesuatu negara itu mempunyai tanah jajahan yang besar, pasti negara yang terdekat akan rasa tak senang. Tanya yang berfikiran jauh memberi amaran kepada pegawai atasannya kerana takutkan Perang Dunia bakal berlaku. Dek kerana mabuk kemenangan, amaran Tanya dilayan mentah-mentah melainkan Leftenen Kolonel Erich. Namun, amaran tersebut sudah basi. Baki-baki loyalis Republik akhirnya memeterai perjanjian kuasa di antara ‘bukan Empayar British’ dan ‘bukan A.S’. Ini sekaligus mewujudkan blok Kuasa Bersekutu (Allied). Nak taknak, ‘bukan Empayar Jerman’ (ok, jenaka ‘bukan negara’ ni patut dah boleh dihentikan) terpaksa melawan kesemua kuasa dunia ini.

Perkara ini telah menyebabkan Tanya sentap. Selama ini dia mengggunakan segala kudratnya dalam menghadapi ‘existential dread’ yang diberi Entiti X. Dia akhirnya pasrah. Dia menerima hakikat bahawa manusia ini sememangnya makhluk yang tak rasional. Ini menambahkan lagi kebenciannya terhadap Entiti X yang dirasakan terlalu masuk campur dalam hal perseteruan mereka. Semasa batallion miliknya dalam persediaan untuk menyerang Afrika Utara, dia telah berpidato dengan lantang;

“Sekiranya ada Tuhan yang memerintah dunia ini, Dia ialah Tuhan yang tegas, benar dan baik. Entiti yang sangat sempurna. Pada masa yang sama, Dia memaksa kita dengan takdir yang kejam kerana itulah hukum alam! Oh Tuhan…akanku cincang Kau dan biar diratah babi! Medan tempur ini bukanlah tempat untuk si jahanam bernama Tuhan! Aku rasa, sudah tiba masanya kita ambil alih tugas Tuhan. Ya, kita akan ambil tugas-Nya. Mari kita terajang Tuhan keluar dari tempat-Nya! Baiklah soldadu sekalian..Masa untuk berperang!”

Dari sini, kita dapat melihat Tanya bukan lagi merupakan seorang atheist, bahkan anti-theist. Seorang atheist tak mempercayai kewujudan Tuhan, tapi tak bermakna dia membenci Tuhan. Sartre dan Nietzsche sendiri menganggap agama tetap penting. Sekiranya seseorang itu tak mempercayai Tuhan dan juga membenci-Nya, maka dia menjadi anti-theist. Terminologi ini penting bagi saya untuk dijelaskan kerana tak ramai yang reti beza antara dua perkataan tersebut. Dari sifat anti-theism inilah radikalisme anti agama akan dilahirkan.

Bagi kes Tanya, hal ini boleh difahami kerana sifat Entiti X yang tak rasional kerana sanggup mencetuskan Perang Dunia semata-mata untuk menyuruh Tanya bertaubat. Tuhan jenis apakah yang sanggup mengorbankan ciptaan-ciptaan-Nya semata-mata untuk taubat seorang atheist? Haa, ni dah masuk falsafah Teodisi (Permasalahan Kejahatan). Saya takkan sentuh falsafah ini buat masa sekarang. Oleh sebab sudah lebih 3 artikel falsafah berat saya tulis berkenaan Falsafah Tuhan, maka eloklah saya sentuh falsafah Teodisi untuk artikel seterusnya, yakni Berserk.


Tunku Kudin: Pejuang Kemerdekaan Bumi Kedah

Pada tahun 1821 kerajaan Siam atau Thai telah melakukan serangan mengejut ke atas Kesultanan Kedah. Penaklukan Thai terhadap Kedah yang bermula dari tahun 1821 hingga 1842 ini adalah tempoh masa yang paling getir dan paling sengsara bagi orang-orang Melayu Kedah. Ramai daripada rakyat Kedah yang kehilangan harta dan nyawa baik kaum lelaki, wanita, tua mahupun muda. Malah ramai juga yang ditangkap oleh tentera Siam dan dibawa sebagai tawanan perang ke Ligor dan Bangkok untuk dijadikan hamba. Pendudukan Siam keatas Kedah sehingga tahun 1842 ini telah mencetuskan beberapa siri penentangan daripada orang-orang Melayu Kedah untuk memulihkan semula kedaulatan dan membebaskan negeri mereka daripada cengkaman Siam. Perang ini lebih dikenali dikalangan orang-orang Melayu Kedah sebagai Perang Musuh Bisik.

Sebenarnya pihak yang bertanggungjawab mencetuskan perang ini di peringkat awal ialah Raja Ligor. Dipercayai beliau telah menghasut pihak kerajaan Siam di Bangkok untuk menawan dan menyerang Kedah. Tindakan ini dipercayai kerana beliau mempunyai rasa tidak puas hati terhadap Sultan Kedah. Bagi menjayakan serangan ini Raja Ligor telah membuat satu muslihat bagi menipu Kedah dan memastikan bahawa tenteranya dapat masuk ke Kedah tanpa sebarang halangan. Pasukan tentera Ligor seramai 7000 orang dikatakan telah berlepas dari Trang terus ke Sungai Kedah dengan memberi alasan untuk mendapatkan bekalan beras dari Kedah bagi melancarkan kempen ketenteraan di Burma. Namun demikian ini hanyalah helah untuk menangkap Sultan Kedah dan menawan negeri jelapang padi tersebut.

Dalam serangan mengejut pada Ahad 12 November 1821 tersebut, Sultan Ahmad Tajuddin Halim Syah sedang berada di Kuala Muda dalam urusan kerja menggali terusan. Baginda dan segala isi Istana telah sempat mengundurkan diri ke Seberang Perai dan kemudiannya terus ke Pulau Pinang bagi mendapat perlindungan British. Dalam pertempuran di Kota Kuala Kedah dipercayai Dato Syahbandar, Dato Temenggung dan Dato Laksamana telah syahid dibunuh tentera Siam, manakala Dato Bendahara, Putera Sultan Tunku Yaakob dan Tunku Jam Jam telah dapat ditawan oleh tentera Siam. Namun demikian dipercayai Dato Bendahara telah diracuni ketika dalam perjalanan ke Singgora. Dalam serangan itu dianggarkan sejumlah 1000 rakyat Kedah ditawan dan dibawa ke Bangkok untuk dijadikan hamba kepada Raja serta para pembesar Siam.

Setelah menawan Kedah, Raja Ligor telah meletakkan dua orang anaknya iaitu Phya Buri Saknuton sebagai Gabenor dan Phya Sina Nunchit sebagai Timbalan Gabenor. Pentadbiran Siam di Kedah juga dibantu oleh pihak tentera dan undang-undang tentera dikuatkuasakan. Semasa dibawah pemerintahan tentera Siam, ramai rakyat Kedah yang telah dibunuh dengan kejam. Mana-mana rakyat Kedah yang mahu melarikan diri keluar dari Kedah akan ditangkap dan diikat lalu badannya akan dibelah dua dengan menggunakan parang besar. Kaum wanita pula ramai yang menjadi mangsa kerakusan nafsu tentera Siam. Rumah-rumah penduduk banyak yang dibakar dan sawah ladang terbiar mati.

Sultan Ahmad Tajuddin telah beberapa kali menghantar wakilnya bersama wakil pihak British ke Siam bagi membincangkan perjanjian damai dan mendapatkan kembali Kedah, namun ia tidak membuahkan sebarang hasil. Namun demikian pada tahun 1826 pihak British telah menandatangan satu perjanjian dengan Siam. Mengikut perjanjian tersebut British mengaku kedaulatan Siam terhadap Kedah dan British juga akan menghalang sebarang usaha dari Sultan Ahmad Tajuddin dan para pengikutnya daripada menyerang Kedah.

Perjanjian yang menyebelahi pihak Siam ini telah menyebabkan Sultan Kedah dan rakyat Kedah marah dan berasa terhina. Oleh kerana itu bagi memulihkan semula maruah dan kedaulatan Kedah pada tahun 1826, Syed Zainal Abidin atau lebih dikenali dengan panggilan Tunku Kudin, iaitu anak saudara kepada Sultan Ahmad Tajuddin Halim Syah telah melancarkan satu kempen ketenteraan untuk merebut kembali Kedah daripada cengkaman Siam.

Pihak Siam pernah meletupkan rumah Tunku Kudin pada waktu malam untuk membunuhnya, tetapi beliau berjaya diselamatkan. Namun anak-anak serta isteri beliau telah meninggal dunia dalam letupan tersebut. Peristiwa tersebut telah menguatkan lagi motivasi dan dendam kesumat beliau terhadap Siam. Beliau bersama Tunku Long Putih, saudara ipar kepada Sultan Ahmad Tajuddin dan Tunku Sulaiman berserta para pengikut mereka telah membuat serangan mengejut keatas kubu siam di Kota Kuala Kedah. Namun demikian serangan buat pertama kali ini telah gagal.

Pada tahun 1829, sekali lagi Tunku Kudin telah bangkit memimpin rakyat Kedah untuk mengusir pihak Siam. Gerakan kali kedua ini disertai oleh Tunku Long Puteh, Tunku Jaafar dan Tunku Dagang, serta beberapa orang lagi paglima-panglima Melayu Kedah. Namun demikian nasib masih tidak menyebelahi Tunku Kudin dan orang-orang Kedah kerana dalam serangan ini mereka gagal mengusir Siam. Pada bulan Januari 1830 sekali lagi Tunku Kudin mengumpul orang-orang Melayu untuk berjuang menentang Siam. Beliau telah berjaya mengumpulkan kira-kira 5,000 orang Melayu untuk menyerang Kedah melalui Perai. Jumlah angkatan ini semakin bertambah di Kedah kerana ramai rakyat Kedah mahu menyertai perang Jihad tersebut.

Pada 24 April 1831, Tunku Kudin dan para pengkutnya telah berjaya menawan Kota Kuala Kedah daripada tangan tentera Siam. Pasukan Siam telah lari menuju ke A1ur Ganu yang menjadi salah satu markas kuat mereka. Kira-kira 30 orang tentera Siam telah berjaya ditawan oleh orang-orang Melayu dan diseksa sehingga mati. Sejak awal peperangan ini, dipercayai terdapatnya penglibatan orang Cina terutama dari Kongsi Gelap yang turut membantu Siam membunuh serta merampas harta benda rakyat Kedah. Oleh itu, setelah Kota Kuala Kedah berjaya ditawan semula oleh orang Melayu, semua orang Cina yang membantu tentera Siam telah dibunuh dengan cara dijahit hidup-hidup di dalam kulit kerbau yang baru disembelih dan dibiarkan di tengah panas hingga mati.

Kejayaan Tunku Kudin merampas semula Kota Kuala Kedah dan mengusir tentera Siam telah diketahui oleh Raja Ligor. Akibatnya Raja Ligor telah mengumpulkan kira-kira 7,500 orang tentera Siam dengan 3,000 ekor gajah perang untuk menyerang Kedah. Angkatan Siam telah masuk ke Kedah dan bergabung dengan tentera mereka yang bertahan di Alur Ganu. Dalam pertempuran ini pihak British telah memberi bantuan kepada tentera Siam dan mengishtiharkan sesiapa yang ditangkap membantu pasukan Kedah akan dianggap sebagai lanun dan akan dikenakan hukuman.

British turut memberi bantuan senjata dan ubat bedil kepada Siam. Kapal-kapal perang British telah diarahkan ke Sungai Kedah dan Sungai Merbok bagi menyekat dan memintas pasukan Tunku Kudin dan Tunku Long Puteh yang dipercayai akan mengundurkan diri daripada serangan Siam melalui laut. Perairan Kedah juga telah dikawal ketat oleh kapal-kapal perang British agar tiada bantuan daripada orang-orang Melayu dari luar Kedah boleh masuk.

Pasukan Tunku Kudin di Kota Kuala Kedah telah diserang dengan dasyat oleh tentera Siam. Walaupun Tunku Kudin telah bermati-matian mempertahankan Kota Kuala Kedah, namun akhirnya pasukan mereka dapat dikalahkan dan Tunku Kudin bersama para pengikutnya telah gugur syahid. Menurut catatan British, dalam peristiwa kebangkitan Tengku Kudin ini bukan sahaja pihak kaum lelaki yang telah mengangkat senjata malah kaum Hawa juga turut turun ke medan perang menghayun pedang dan menghunus badik serta menembak pemuras bagi mengusir Siam.

Terdapat kisah yang menyebut bahawa beliau telah membunuh diri kerana tidak mahu ditawan Siam. Pihak Siam kemudian telah memancung mayat Tunku Kudin dan kepalanya telah dipersembahkan dihadapan Raja Ligor. Peristiwa ini tak ubah seperti peristiwa William Wallace pahlawan Scotland yang menentang penjajahan Inggeris yang kepalanya turut dipancung dan dipersembahkan kepada Raja England. Walaupun beliau syahid, namun terdapat ura-ura atau kisah lisan yang menyebut bahawa beliau terselamat dan berjaya lari keluar dari kepungan Siam. Kisah ini turut dipetik dalam Singapore Cronicle.

Dalam pertempuran yang berlangsung lebih kurang lima bulan tersebut, dipercayai seramai 700 orang tentera Siam telah terbunuh dan 1,500 orang pejuang Kedah telah syahid. Setelah Kota Kuala Kedah jatuh kembali ke tangan Siam, kira-kira 4,000 hingga 5,000 orang Melayu Kedah telah ditawan. Syahidnya Tunku Kudin di Kota Kuala Kedah telah sampai ke telinga seluruh rakyat Kedah. Keperwiraan beliau dalam mempertahankan maruah dan kedaulatan bangsa Melayu dikenang oleh orang-orang Melayu Kedah sehinga sekarang. Kegagalan gerakan Tunku Kudin ini tidak langsung meruntuhkan semangat orang-orang Kedah untuk menentang Siam.

Sebaliknya terdapat beberapa lagi siri peristiwa gerakan penentangan berlaku di Kedah termasuk yang dirancang oleh Sultan Kedah sendiri pada 27 Mac 1837.Walaupun racangan Baginda Sultan gagal kerana dihalang oleh British, namun obor perjuangan membebaskan Kedah daripada cengkaman Siam tetap menyala dan telah diteruskan oleh pahlawan Melayu Kedah yang lain seperti Tunku Muhammad Saad, Dato Wan Muhammad Ali, Tok Mo Ris dan Tunku Muhammad Akib serta ramai lagi, sehinggalah Kedah berjaya bebas sepenuhnya daripada penjajahan Siam pada tahun 1842 dengan helah diplomatik yang dimainkan oleh Tunku Anum. Sekian, wallah hu a’lam.

~ASJ~

Sumber:

• Abdullah Zakaria, Peribumi dan Penjajah: Gerakan Tentangan di Malaysia, Persatuan Sejarah Malaysia.

• Haji Buyung Adil, Sejarah Kedah, Dewan Bahasa dan pustaka, Kuala Lumpur, 1980.

• Abdullah Zakaria Ghazali, Sejarah Malaysia: Sorotan Masa Lalu, Iktibar Hari Ini Dan Akan Datang. Persatuan Sejarah Malaysia. 2008.

• The Asiatic Journal and Monthly Register, British and Foreign India, China and Australasia. London. 1832.

• J. T. Thomson, Some Glimpses into Life In The Far East, London.1865.

• Kingsley Bolton, Christopher Hutton, Triad Societies Volume 5, Canada and UK. 1941.

• Thomas John Newbold, Political and Statistical Account of the British Settlements in The States of Malacca, London. 1839.

• Sherard Osborn, The blockade of Kedah in 1838: a midshipman’s exploits in Malayan waters, Oxford University Press


Besarnya Pengaruh Salah Pada Mesir

Bolasepak di Mesir bukanlah semata-mata sukan kebangsaan atau sekadar hiburan hujung minggu bagi rakyatnya. Ia sukan yang menjadi budaya dan ‘agama’, lambang penyatuan atau perseteruan lebih-lebih antara kelab tempatan, sebagai contoh Cairo Derby melibatkan pasukan Al-Ahly bertemu Zamalik misalnya.

Mesir adalah umpama Brazil atau Argentina di Timur Tengah. Kecintaan mereka pada sukan ini tidak bertepi. Bolasepak adalah escapism rakyat Mesir yang hari-hari mereka dihimpit kesulitan dan perseteruan politik yang tidak kunjung henti sehingga hari ini.

Namun ia tambah membara dan mengganda apabila lahir Firaun baharu mereka, Mohamed Salah.

Di Mesir, Salah adalah umpama dewa. Semua kedai kopi menampal poster Salah di dalam kedai masing-masing. Mural dengan gambar Salah terdapat di segenap lorong dan jalan di Mesir dilukis bersama-sama ikon kebudayaan Mesir, seperti penyanyi bernama Umi Kalthoum dan novelis popular Mesir, Najib Mahfouz.

Jenama Salah bertebaran pada banyak produk, perkhidmatan dan digunakan pada banyak sekali dalam aktiviti perniagaan dan pemasaran di Mesir.

Muka dan nama Salah muncul pada banyak papan iklan, dilagukan dalam jingle promosi di televisyen dan radio di seluruh Mesir. Salah muncul pada produk-produk untuk kanak-kanak seperti tenusu, coklat, manisan dan minuman ringan, selain banyak sekali mempromosi perkhidmatan telekomunikasi dan internet selain wajah yang tidak asing lagi mempromosi pelbagai perkhidmatan perbankan di negara itu.

Malah, Salah turut muncul untuk memperomosikan kempen dan inisiatif anti dadah anjuran kerajaan Mesir. Mereka melaporkan peningkatan sehingga 400% trafik panggilan dari pemanggil yang berhasrat mahu menyertai kempen sebagai sukarelawan ataupun mahu berhenti dari terus terjerumus dengan najis dadah sebaik sahaja mereka berkempen dengan wajah dan nama Mohamed Salah.

Ini belum lagi diceritakan tentang kisah-kisah baik tentang kebajikan yang Salah lakukan demi menyatukan dan menggembirakan rakyat Mesir. Sekalipun banyak antaranya adalah khabar angin semata-mata, ia menunjukkan betapa pada bibir rakyat Mesir, mereka mahu sentiasa menyebut nama Salah.

Pada hati mereka, mereka mahu menyematkan semangat dan kegigihan Salah. Pada pemikiran mereka, Salah adalah penawar yang memberikan harapan dan juga peluang, sinar yang mampu membawa Mesir yang kini sedang dalam kesuraman politik dan ketidakstabilan pasca ‘Arab Spring’ kembali pada zaman kegemilangannya.

Salah hadir membawa era baharu kebebasan dan kegemilangan seorang Mesir. Beliau kini adalah kekasih Mesir.

Selepas perpecahan rakyat dan faksi politik pasca kejatuhan Hosni Mubarak, hati dan perasaan rakyat Mesir kembali menyatu di bawah satu payung apabila pasukan mereka berjaya layak ke akhir Piala Dunia 2018 yang akan berlangsung seawal Syawal menjelma nanti di Russia.

Ia sesuatu yang mencetus euforia nasional selepas hampir 30 tahun Mesir menanti. Kali terakhir mereka layak ke Piala Dunia ialah pada 1990, dan kali ini mereka ada Mohamed Salah.

Namun sebagaimana umat Liverpool bersedih di atas kekalahan Liverpool semalam pada akhir Liga Juara-Juara UEFA, rakyat Mesir lebih lagi bersedih di atas kecederaan idola penyatuan mereka iaitu Mohamed Salah dalam perlawanan itu.

Didoakan semoga Mohamed Salah akan dapat meneruskan misi penyatuan dan kebangkitan Mesir di dalam Piala Dunia 2018 kelak, sama ada dengan atau tanpa kehadiran beliau di dalam pasukan Mesir kerana masih bergelut dengan kecederaan semalam.

*Mural di bawah adalah salah satu dari banyak mural yang mendewakan Salah sebagai idola Mesir moden kini, di salah satu lorong di Kaherah. Ia menggambarkan Salah dengan latarbelakang piramid, juga dengan tulisan Arab bermaksud;

“Engkau lebih kuat dari dadah”


Shanon Ahmad Di Mata Saya

Kita dikejutkan dengan berita pulangnya Sasterawan Negara, Prof. Emeritus Dato’ Dr. Hj. Shahnon Ahmad ke Rahmatullah di Hospital KPJ Kajang. Semoga Gemulah ditempatkan dikalangan orang beriman.

Dalam banyak-banyak buku Gemulah, saya tertarik dengan buku yang ini.

Pada mulanya, apabila saya memegang dan membelek buku Cikgu Shahnon Di Mata Kami ini, saya dalam dilema sama ada untuk membelinya atau meletakkan ia kembali ke tempat asalnya kerana saya fikir ia adalah sebuah buku esei yang penuh dengan fakta dan data ilmiah berkaitan Dr Shahnon Ahmad yang bukanlah asing dalam dunia kesusasteraan di Malaysia.

Beliau merupakan salah seorang daripada Sasterawan Negara, yang dianugerahkan kepada beliau pada tahun 1982.

Namun, apabila saya membuka sahaja muka pertamanya, saya terus meletakkannya dalam senarai untuk dibeli.

Mengapa saya bertindak sedemikian?

Pertamanya buku ini menghimpunkan tulisan penulis-penulis yang saya minati khususnya SM Zakir dan Faisal Tehrani serta coretan nama-nama besar yang saya kenal melalui penulisan mereka seperti Fatimah Busu, Osman Ayub, Rahimidin Zahari, Rebecca Ilham, Shamsudin Othman, Sutung Umar Rs, Zurimah Hassan dan lain-lain.

Buku Cikgu Shahnon di Mata Kami ini mengumpulkan 26 tulisan daripada 26 orang penulis yang menulis tentang Cikgu Shahnon atau dikenali sebagai Sasterawan Negara Profesor Emeritus Datuk Dr. Shahnon Ahmad, daripada kacamata mereka.

Buku ini menghimpunkan pelbagai tulisan yang dihasilkan oleh para penulis yang mempunyai pelbagai latar belakang, sasterawan, ahli akademik, editor, penulis sepenuh masa, jurutera, guru sekolah dan lain-lain bidang.

Hampir kesemua mereka yang terdiri daripada anak-anak murid Cikgu Shahnon yang berjaya mengadun dan mengaul elemen manis, pahit, suka, duka sepanjang perkenalan mereka dengan Cikgu Shahnon.

Hampir semua yang mengenali Cikgu Shanon ini menyimpulkan bahawa beliau seorang yang ramah, mesra pada alam realiti tetapi beliau mempunyai nada yang berbeza dan ‘garang’ apabila menterjemahkan ideanya ke penulisan kreatif.

Apa yang menariknya ialah bagaimana penulis-penulis ini menzahirkankan idea mereka. Boleh dikatakan hampir semua daripada mereka menggunakan lenggok bahasa yang santai dan seolahnya saya sedang membaca fiksyen berkaitan Cikgu Shahnon.

Dr Faisal Tehrani misalnya mencoret kisah yang agak santai(walau judulnya agak berat), Shahnon Ahmad Sesuatu Yang Hesteroglossia.

Begitu juga SM Zakir, dengan esei bertajuk Shahnon Ahmad Dan Seorang Lahuma(yang juga menghurai pandangannya berkaitan novel Ranjau Sepanjang Jalan).

Buku ini juga bercerita tentang sejarah bagaimana Cikgu Shahnon mula berkarya sehinggalah pasca rilisnya karya kontroversi Shit.

Tempoh masa ini mengajar kepada Cikgu Shahnon berkaitan siapa kawan dan siapa lawan dan boleh dikatakan episod kemuncaknya diakhiri dengan penerimaan tawaran beliau untuk bertanding Pilihan Raya Umum 1999 sebagai calon PAS.

Beliau juga pernah mengikuti jemaah Al-Arqam yang telah diharamkan di Malaysia.

Dan, buku ini juga bercerita tentang kontroversi.

Buku ini cuba(atau mencuba) mengubah persepsi negatif yang terbina di kalangan kita yang melempar Cikgu Shahnon dengan pelbagai konotasi negatif berkaitan karyanya, Shit yang sangat kontroversi itu.

Buku ini menghurai, menginterpretasi dan bercerita mengapa dan kenapa karya Shit itu diterbitkan oleh Cikgu Shahnon. Mungkin ada di kalangan kita yang tidak pernah membaca buku kontroversi tersebut tetapi sudah menjatuhkan hukuman mandatori sebelum sempat Cikgu Shahnon menerangkan hujahnya, jadi buku ini mungkin alternatif terbaik sebagai pencerahan dan menjawab kepada polemik tersebut.

Buku ini juga sebenarnyakan menjadi sumber rujukan saya untuk mencari karya-karya Cikgu Shahnon.

Sebenarnya banyak karya Cikgu Shahnon yang perlu saya cari dan baca kerana pada saya ianya merupakan sesuatu yang langka dan berguna untuk ditadabbur akan apa yang cuba disampaikan oleh Cikgu Shahnon.

Karya-karya beliau sememangnya amat dekat dengan masyarakat marhaen dan proletaritarian, ini sesuatu yang elemen yang saya gemari dalam pembacaan saya.

Buku ini juga memandu kita berkaitan ke arah manakah label gelaran Sasterawan Negara itu sendiri.

Berapa ramai daripada masyarakat mengenali Sasterawan Negara?

Sejauh manakah ke-eksklusifan gelaran ini kepada kita?

Buku ini sebenarnya bercerita bagaimana alternatif Cikgu Shahnon mensasterakan masyarakat dengan karyanya.

Bagaimana proses ini berlaku? Anda perlu membaca buku ini sendiri.

Saya juga tertarik dengan Catatan Hujung yang agak kelakar dicoret oleh Azalan Hussain dan pertanyaan Cikgu Shahnon berkaitan SM Zakir yang mahu diangkatnya menjadi Sasterawan Negara, adakah ianya akan menjadi realiti?

Diakhirnya, pada saya, Gemulah bukan sekadar kita kenali sebagai Sasterawan Negara sebaliknya beliau juga adalah ‘Sasterawan Rakyat’ kerana karya beliau sangat dekat dengan kita.

Al-Fatihah.


Apa Akan Berlaku Pada 10 Tahun Akan Datang?

Apa akan berlaku pada dekad akan datang bermula dari tahun 2020? Berikut merupakan beberapa ramalan kasar.

Gaji pekerja yang statik, sara hidup yang tidak menentu bagi kelas miskin dan pertengahan, jurang kekayaan semakin tinggi, kerap berlaku rusuhan dan pemberontakan, perpecahan politik yang berterusan, lebih ramai golongan elit merebut kekuasaan yang terbatas dan juga golongan elit mencetuskan gerakan radikal.

Terima kasih kepada idea globalisasi, perkara-perkara ini tidak akan berlaku hanya pada satu dua negara, tetapi hampir satu dunia. Kita akan melihat kancah geopolitik yang membahagikan dunia kepada persekutuan-persekutuan dan blok-bok baru.

Kebarangkalian untuk peristiwa pencetus (trigger event) untuk berlaku berada pada tahap rendah hingga ke sederhana.

Peristiwa pencetus ialah peristiwa kejutan seperti krisis persekitaran, wabak dan kejatuhan ekenomi yang akan melahirkan peristiwa keganasan yang ekstrim.

Kebarangkalian agak rendah untuk kemajuan teknologi mengejar cetusan revolusi industri pada masa hadapan.

Ramalan ini bukan ramalan berasaskan andaian semata-mata. Ramalan ini dibuat berdasarkan peralatan dinamik-klio (cliodynamics) yang digunakan dalam perlbagai kajian peradaban sepanjang 5,000 tahun untuk melihat corak matematik dalam sejarah manusia.

Salah satu cabang dinamik-klio ialah teori struktur-demografi (demographic structural) yang menjelaskan kitaran lazim bagi kemajuan dan kejatuhan suatu tamadun. Mari kita memahami contoh kitaran penuh (full cycle) dari sejarah Rom.

Setelah perang Punic kedua pada tahun 201 SM, republik Rom mengalami kemajuan dan kekayaan yang tinggi. Jurang kekayaan antara kaya dan miskin begitu kecil. Jumlah golongan elit juga sangat kecil.

Apabila populasi meningkat, pemilik tanah kecil terpaksa menjual ladang mereka.

Tanah-tanah kecil bergabung menjadi ladang besar yang dikelola oleh golongan elit dan pekerjanya dalam kalangan hamba.

Golongan elit meningkat, jurang kekayaan bertambah lebih besar, orang biasa menjadi semakin tersepit dan ramai orang kaya tidak mempunyai kuasa pemerintahan.

Apabila orang kaya diminta untuk melakukan referomasi ke atas tanah-tanah, mereka menolak. Seterusnya, golongan elit berpecah menjadi dua blok iaitu Optimates dan Populares.

Kurun berikutnya telah mencetuskan pemberontakan hamba dan perang saudara. Kestabilan muncul semula setelah Augustus menewaskan semua penentangnya pada 30 SM dan mengakhiri pemerintahan berbentuk republik. Akhirnya, kitaran membangun (growth cycle) yang baru pun bermula.

Teori struktur-demografi melihat ekonomi, kekuatan politik negara, umur dan pemilikan populasi, serta saiz kekayan kelas elit untuk mendiagnos kesihatan masyarakat dan meramalkan ke mana bentuk masyarakat ini akan menuju.

Kalau melihat sejarah, apa yang kita lihat hari ini boleh menjadi petanda yang buruk berlaku di masa hadapan. Pemendapan pendapatan, jurang kekayaan yang sangat jauh dan meningkatnya jumlah orang kaya yang bersaing.

Selain itu, sekiranya generasi sebelum kita menyaksikan pertumbuhan yang pesat dan rancak, maka kemungkinan besar generasi kita hampir sampai ke kemuncak pertumbuhan tersebut melainkan telah berlakunya inovasi dan polisi yang dapat meneruskan pertumbuhan tersebut.

Sistem global moden telah mengalami pertumbuhan begitu rancak yang belum pernah terjadi sebelumnya sejak 1945. Pertumbuhan ini sering digelar sebagai “Pecutan Agung” (Great Acceleration).

Namun, banyak negara kita lihat hari ini masih tidak meningkat gaji rakyatnya, jurang kelas yang meningkat serta jurang kekayaan yang tidak dapat dikawal.

Kalau dilihat pada kaca mata masa lampau, era populasi kelas elit yang melampau akan dikuti dengan krisis (persekitaran atau ekonomi) yang seterusnya akan melahirkan ketidakstabilan sosiopolitik dan keganasan.

Persaingan antara kelas elit akan menjadikan krisis semakin teruk. Hal itu akan menjadikan populasi penduduk menurun dan hanya akan berakhir setelah kelas elit keletihan ataupun dibunuh.

Kitaran ini telah meletuskan Perang-perang Ros (Wars of the Roses) antara Lancastrian dan Yorkis pada kurun ke-15 di England, pergelutan antara Optimates dan Populares di Republik Rom dan pelbagai lagi konflik dalam sejarah.

Ketika zaman pertumbuhan, permusuhan dinasti-dinasti, badan politik dan agama kurang diberikan perhatian kerana banyak perkara yang lebih rancak. Tetapi pada waktu kejatuhan, hal itulah yang sering menjadi tumpuan.

Kita sentiasa berbunuhan antara satu sama lain apabila tercapainya kitaran tertentu. Apabila kita mula memasuki tahun dekad 2020, kita sering berasa marah memabi-buta ketika melihat laporan dan berita yang naik di media sosial.

Disebabkan masyarakat dan ekonomi hari ini lebih bersatu daripada sebelum-sebelumnya, peningkatan perpepecahan politik yang berlaku di Australia dan Amerika Syarikat turut berlaku di seluruh dunia.

Keganasan antara Bharatiya Janata Party (BJP) dan Trinamool Congress di Bengal, polarisasi politik di Brazil selepas pencalonan Jair Bolsonaro dan selainnya adalah sebahagian daripada corak global.

Kita dapat jangka kejatuhan di seluruh dunia akan berterusan dengan perlahan untuk dekad seterusnya melainkan terdapat peristiwa tertentu yang akan mencetuskan krisis dan keganasan yang ekstrim. Peristiwa-peristiwa sebegini turut pernah berlaku pada masa lepas.

Sebagai contoh, pada kurun ke-12, populasi di Eropah meningkat dan sara hidup turut meningkat. Ketegangan mula muncul pada lewat kurun ke-13.

Kemudian, Kebulurun Agung (Great Famine) yang berlaku pada tahun 1315 – 1317 telah meletuskan perbahalan dan meningkatkan lagi keganasan. Kemudian, muncul lagi peristiwa yang lebih besar iaitu Kematian Hitam (Black Death) pada tahun 1347 – 1351.

Setelah berlakunya dua peristiwa tersebut, pergaduhan antara elit telah menyebabkan pembunuhan di seluruh Eropah.

Pada zaman ini, kebarangkaliannya rendah hingga sederhana untuk munculnya peristiwa besar seperti itu. Ia mungkin dapat muncul selepas 10 tahun. Namun, nyalaan untuk peristiwa besar itu telah pun bertapak.

Untuk memastikan kita tidak menuju pada kitaran keruntuhan, kemajuan teknologi merupakan salah satu penyelesaian yang baik. Teknologi berjaya menghentikan kejatuhan dan keruntuhan suatu tamadun pada masa lalu.

Pada pertengahan abad ke-11 di Eropah, contohnya, pembersihan tanah baru dan kaedah agrikultur telah meningkatkan kadar produksi yang telah meningkatkan kekayaan dan kestabilan pada abad ke-12.

Melihat pada situasi kita sekarang, tenaga berasaskan pelakuran nuklear (nuclear fusion) yang banyak, murah dan bersih mungkin dapat mengubah situasi kita. Kemungkinan untuk hal ini terjadi pada dekad ini mungkin rendah.

Apa-apa pun, kemajuan teknologi satu-satunya harapan kita.


Seorang Sheikh Yang Dikebumikan Bersama Kucing-Kucingnya

Tiada siapa sangka gandingan Tughril dan Chaghri boleh menggoncangkan dunia. Pada mulanya mereka menggempur Parsi Ghaznavid daripada arah barat. Dalam sekejap, mereka merampas wilayah Khurasan untuk mendirikan sebuah kerajaan Seljuk.

Pada tahun 1046, Abbasiyah mengiktiraf kuasa Seljuk di Khurasan. Pihak Seljuk mula meletak mata pada permata Eropah. Dan dua tahun selepas diiktiraf, adik seibu Tughril menghentam Byzantium di Kapetron (kota Hasankale di Turki sekarang). Tetapi rezeki kemenangan paling besar dianugerahkan pada anak Chaghri iaitu Sultan Alp Arslan.

Nama ini sememangnya dibenci Byzantium hingga kejatuhannya. Lembut pada lidah tetapi gila terhadap jiwa. Alp Arslan berdepan dengan Byzantium di Manzikert, dimana Maharaja Romanos IV Diogenes turut berjuang di medan. Romanos IV kemudian diambil sebagai tahanan Seljuk.

Alp Arslan seolah-olah macam tidak percaya “tentera berdebu teruk” di hadapannya adalah Romanos IV. Baginda turun takhta dan meletakkan tapak kakinya pada leher Romanos, selamanya menjadi simbol yang Byzantium sudah turun darjat ke bawah Turki.

Alp Arslan kemudian melepaskan Romanos IV dengan jaminan ufti. Pembebasan Romanos IV menunjukkan yang Seljuk tidak perlu simpan sang maharaja untuk tundukkan Byzantium. Kira taring Seljuk sudah cukup tajam dan panjang sampai maharaja nampak macam picisan sahaja.

Percaya tidak – simbol inilah antara punca kejatuhan Byzantium. Maharaja susulan sangat takut dilayan sedemikian sampai meminta bantuan Barat.

Kerajaan Yang Tidak Lama

Memang kena terang panjang pasal sejarah Seljuk untuk memudahkan pemahaman kalian. Kerana kerajaan ini bukannya macam khilafah-khilafah Arab yang berdiri secara “passing baton”. Mereka berusaha daripada bawah untuk naik. Kerajaan mereka mempunyai pemimpin-pemimpin bagus seperti Nizam al-Mulk misalnya. Seljuk menggapai kegemilangan ekonomi dengan bandar-bandar agung seperti Konya misalnya.

Pereputan politik berlaku atas beberapa faktor. Yang paling utama adalah kerana Perang Salib Pertama dan Kedua. Tetapi zaman in merupakan zaman kegemilangan (golden age) sebuah bandar bernama Konya, yang dipimpin Sheikh Pir Esad Sultan.

Pir Esad merupakan seorang pemimpin yang beragama. Beliau mendalami ilmu-ilmu berkaitan Islam dan amat meminati satu cabang hadis iaitu “menyayangi kucing adalah sebahagian daripada akidah” (Rahman, 2021). Terbayang pula imej Abdurrahman al-Zahrani apabila berbicara tentang Pir Esad. Tentu sekali pemimpin Turki ini melihat beliau sebagai idola. Dan salah satu pucuk falsafah melibatkan kucing adalah ketangkasannya. Buanglah macam mana sekalipun – kucing tetap akan mendarat di atas keempat-empat kaki mereka, takkan sesekali mendarat guna belakang badannya.

Jika Abdurrahman digelar Abu Hurayrah (Bapa Kucing), Pir Esad pula dipanggil Pisili Baba (Sheikh Kucing). Katanya Pir Esad sendiri adalah keturunan Nabi Muhammad SAW kerana gelaran “Sayid” (Syed) yang ada padanya. Cuma perkara ini tidak dapat disahihkan.

Mangkatnya Seorang Sheikh

Menghampiri penghujung usianya, Pir Esad merangka wasiat yang mungkin pelik pada mata. Tetapi boleh jamin pencinta kucing takkan nampak pelik punya. Beliau mahu dikebumikan bersama kucingnya. Tetapi beliau meninggal dunia dulu pada tahun 1263. Jadi pemegang amanah menjaga kucing sampai hujung hayatnya… untuk dikebumikan bersebelahan dengan Pir Esad (Anadolu, 2021).

Katanya kucingnya merajuk selepas Pir Esad meninggal dunia. Tidak lalu makan selama 40 hari. Ada sumber mengatakan makan sikit-sikit. Ada yang cakap tidak makan langsung. Tetapi mengarut sangatlah kalau kucing hidup 40 hari tanpa makanan. Hari ketiga tanpa makanan pun hati sudah bengkak.

Apa-apa pun, tulisan kali ini adalah untuk merungkaikan kasih seorang penguasa pada kucing… bukannya sisi saintifik tentang pemakanan.

RUJUKAN:

Anadolu. (2021, Oktober 4). 13th-century tomb of ‘Kitten Sheikh’ draws visitors to Konya.

Rahman, M. (2021, April 10). Where Cats and Humans Pray Together. Medium.


Tengku Ampuan Mariam: Permaisuri Berjiwa Seni

Nama baginda mungkin tidak begitu dikenali dan agak asing dalam kalangan masyarakat di Malaysia, namun, bagi rakyat Terengganu, baginda Al-Marhumah Tengku Ampuan Hajjah Mariam binti Al-Marhum Sultan Ahmad Mua’zzam Shah merupakan insan yang banyak mengubah budaya kesenian di negeri Terengganu Darul Iman. Baginda adalah anak kelahiran Pahang, puteri bongsu yang menjadi kesayangan kepada Sultan Ahmad Mua’zzam Shah, iaitu Sultan Pahang pertama yang memerintah di antara tahun 1882 hingga 1914. Nama sebenar baginda adalah Tengku Mariam dan telah diputerikan di istana ayahandanya di Pekan, Pahang pada tahun 1889.

Sejarah Awal

Tengku Mariam merupakan puteri bongsu kepada Sultan Ahmad Mua’zzam Shah daripada isteri ketiga baginda, iaitu Che’ Zubaidah, atau lebih dikenali sebagai Che Bedah. Tengku Mariam banyak menghabiskan zaman kanak-kanaknya di istana ayahandanya di Pekan bersama kekanda-kekandanya yang lain. Malah baginda juga telah mendapat pendidikan awal Al-Quran dan mengaji ketika berada di istana. Bermula pada tahun 1905, ketika usianya mencecah 16 tahun, Tengku Mariam telah memulakan pendidikan awalnya secara formal dengan memasuki Sekolah Melayu Pekan.

Bergelar sebagai puteri bongsu dalam keluarga diraja, baginda Tengku Mariam amat dikasihi dan sering dimanjakan oleh kekanda-kekandanya yang lain iaitu Tengku Long, Tengku Mahmud, Tengku Dalam, Tengku Ali dan Tengku Abdullah. Kekanda baginda, iaitu Tengku Long pernah bergelar isteri kepada Sultan Zainal Abidin III, iaitu Sultan Terengganu yang ke-11 pada tahun 1885, namun perkahwinan tersebut tidak kekal lama dan mereka telah bercerai pada pertengahan tahun 1895.

Tengku Mariam, sebagai seorang puteri kelahiran Pahang mempunyai keistimewaan dan minat baginda yang tersendiri dalam bidang kesenian dan penulisan. Baginda begitu menghargai warisan seni gamelan Pahang yang akhirnya dibawa oleh baginda hingga ke Terengganu ketika bergelar sebagai Sultanah Terengganu. Tengku Mariam turut dikenali sebagai seorang puteri yang amat santun dan lemah lembut sesuai dengan gelarannya sebagai puteri kesayangan Sultan Pahang.

Perkahwinan Dan Perlantikan Sebagai Sultanah

Tatkala usia baginda mencecah 24 tahun, Tengku Mariam telah disunting untuk menjadi isteri kepada Tengku Sulaiman Shah, iaitu putera kedua kepada Sultan Zainal Abidin III dan Cik Aisha binti Ismail. Tengku Sulaiman Shah telah diputerakan pada Disember, 1895, dan telah diberi gelaran sebagai Tengku Muda Sulaiman. Meskipun berbeza jarak usia sebanyak enam tahun, (Tengku Mariam enam tahun lebih tua berbanding Tengku Sulaiman), namun baginda tetap menerima pinangan dan akhirnya berkahwin dengan Tengku Sulaiman Shah pada 21 Julai 1913.

Apa yang menariknya, perkahwinan ini sebenarnya telah menjadi suatu rahmat dan permulaan yang baru kepada pemulihan hubungan di antara negeri Terengganu dan Pahang. Hubungan dingin antara kedua-dua negeri Pahang dan Terengganu bermula apabila retaknya status perkahwinan di antara Sultan Zainal Abidin III bersama puteri Sultan Ahmad, iaitu Tengku Long yang juga merupakan kekanda kepada Tengku Mariam, pada sekitar tahun 1895. Majlis perkahwinan ini juga menjadi titik tolak kepada perubahan kedudukan Tengku Mariam daripada seorang puteri kerabat diraja Pahang kepada isteri kepada Tengku Muda negeri Terengganu, iaitu bakal pengganti kepada Sultan.

Baginda Tengku Mariam yang mempunyai minat yang mendalam dalam bidang penulisan pernah mencatatkan kisah mengenai majlis perkahwinannya bersama Tengku Sulaiman Shah dalam bentuk puisi yang indah. Dalam puisi ini yang dinamakan sebagai Syair Ingatan Kahwin (Jilid 1 & 2), baginda telah menceritakan dengan jelas bagaimana proses majlis perkahwinan baginda dijalankan, bermula dengan peralatan yang digunakan, istiadat yang dilakukan serta kronologi setiap peristiwa yang berlaku sepanjang majlis perkahwinan berkenaan. Puisi ini boleh dianggap sebagai satu lambang kasih dan cinta baginda terhadap Tengku Sulaiman Shah serta tanda setia baginda kepada seluruh kerabat diraja pada waktu itu.

Pada 22 Februari 1921, Tengku Sulaiman Shah telah ditabalkan sebagai Sultan Terengganu yang ke-13, dan bergelar sebagai Sultan Sulaiman Badrul Alam Shah selepas kekandanya, iaitu Sultan Muhammad II turun daripada takhta pada tahun 1920. Upacara pertabalan baginda telah dilangsungkan oleh Tengku Sri Utama Raja Tengku Ngah Omar bin Abdul Rahim, iaitu ayahanda sepupu kepada Tengku Sulaiman Shah dan merupakan kerabat akrab diraja, serta wazir dan Menteri Besar Terengganu. Selaras dengan pertabalan baginda sebagai sultan, maka Tengku Mariam telah dianugerahkan gelaran Tengku Ampuan dan bergelar sebagai Sultanah Terengganu.

Bonda Gamelan Terengganu

Setahun setelah perkahwinannya bersama Tengku Sulaiman Shah, iaitu pada tahun 1914, ayahanda Tengku Mariam, iaitu Sultan Ahmad Mua’zzam Shah telah mangkat di istananya di Pekan, Pahang. Bonda Tengku Mariam, iaitu Che Zubaidah akhirnya mengambil keputusan untuk mengikut puterinya dan menetap di Terengganu. Tengku Mariam bersama bondanya amat terkenal dengan kecenderungan mereka dalam bidang kesenian, terutamanya seni gamelan, malah Tengku Mariam sendiri mempunyai bakat dan telah dilatih dalam seni joget Pahang.

Setelah kemangkatan ayahandanya, tiada pewaris takhta yang menunjukkan kecenderungan bagi memelihara tradisi joget Pahang serta seni gamelan, maka bondanya, Che Zubaidah telah membawa bersama set gamelan miliknya ke Terengganu. Hasratnya pada waktu itu adalah bagi menyuburkan kembali seni warisan gamelan dan joget Pahang sehingga ke Terengganu. Minat dan kecenderungan yang ditunjukkan oleh Tengku Mariam ini sebenarnya banyak mendapat sokongan daripada suaminya sendiri, iaitu Tengku Sulaiman Shah yang juga mempunyai minat yang mendalam terhadap muzik gamelan.

Selepas Tengku Sulaiman Shah ditabalkan sebagai Sultan Terengganu pada tahun 1921, baginda mempunyai hasrat yang besar untuk menubuhkan kumpulan gamelan Terengganu yang khusus buat seluruh rakyat di negeri Terengganu. Hasrat baginda ini akhirnya menjadi kenyataan apabila baginda meminta khidmat daripada bekas pemuzik Pahang bagi memberi latihan buat pemuda-pemuda Terengganu untuk bermain gamelan, manakala Tengku Ampuan Mariam sendiri berbesar hati untuk memimpin latihan bagi gadis-gadis Terengganu untuk mempelajari seni joget Pahang. Seni tari ini akhirnya dikenali sebagai tari gamelan Terengganu. Pada tahun 1936, Sultan Sulaiman Badrul Alam Shah dan Tengku Ampuan Mariam telah memiliki set gamelan mereka sendiri dan sejak itu persembahan gamelan sering diadakan di Istana Maziah, Kuala Terengganu.

Walau bagaimanapun, gamelan Terengganu telah mengalami zaman gelap apabila Perang Dunia Kedua menular ke Tanah Melayu pada tahun 1941, diikuti dengan kemangkatan penaungnya, Sultan Sulaiman Badrul Alam Shah pada tahun 1942. Sejak itu, set gamelan baginda tersimpan rapi di Istana Kolam, yang menjadi kediaman Tengku Ampuan Mariam. Pada tahun 1973, set gamelan di Istana Kolam ini telah diserahkan kepada kerajaan Pahang dan kini dipamerkan di Muzium Sultan Abu Bakar di Pekan, Pahang. Set gamelan inilah yang menjadi rujukan bagi instrumentasi asas gamelan Melayu iaitu keromong, gambang, saron kecil, saron besar, gendang, gong kecil dan gong besar serta tiga biji kenong.

Penulis Diraja

Selain daripada seni gamelan dan joget Pahang, baginda Tengku Ampuan Mariam turut mempunyai keistimewaan yang tersendiri dalam bidang penulisan, malah baginda merupakan salah seorang daripada beberapa orang penulis diraja Terengganu yang lain seperti Tengku Dalam Kalthum binti Tengku Wok Khazaki (penulis bagi Syair Tawarikh Zainal Abidin Yang Ketiga) yang banyak menyumbang kepada catatan sejarah mengenai Kesultanan Terengganu. Tengku Ampuan Mariam telah menghasilkan banyak manuskrip, puisi serta bahan-bahan penulisan berkaitan dengan seni gamelan, kisah-kisah baginda di istana serta kisah-kisah lawatan baginda ke luar negeri bersama Sultan Sulaiman Badrul Alam Shah.

Antara karya baginda yang terkenal ialah manuskrip yang mengandungi huraian serta lakaran mengenai tarian gamelan, yang kini menjadi rujukan sejarah dan tradisi gamelan Melayu. Selain itu, karya baginda yang paling diingati adalah Syair Ingatan Kahwin (Jilid 1 & 2), sebuah syair dan puisi yang ditulis khusus bagi memperingati dan mengenang kembali majlis perkahwinan baginda bersama Sultan Sulaiman Badrul Alam Shah. Karya-karya baginda yang lain pula adalah seperti Syair Perkahwinan Dahulu Kala, Syair Pelayaran Ke Negeri Siam dan Syair Pelayaran Ke Tanah Jawa.

Kesemua syair dan puisi ini merupakan intipati rasa yang diekspresikan oleh Tengku Ampuan Mariam berdasarkan setiap kronologi peristiwa yang baginda alami sepanjang bergelar sebagai Sultanah Terengganu. Malah, sebagai seorang Sultanah Terengganu, baginda sering mengiringi baginda Sultan Sulaiman Badrul Alam Shah bagi upacara-upacara rasmi dan tidak rasmi, dan kisah-kisah sepanjang perjalanan tersebut telah dimanfaatkan oleh baginda melalui pelbagai catatan manuskrip.

Salah satu karya Tengku Ampuan Mariam yang berkaitan dengan kisah-kisah baginda sepanjang mengiringi baginda Sultan Sulaiman Badrul Alam Shah ialah Buku Lawatan Yang Maha Mulia dan Tengku Ampuan. Meskipun karya ini memakai nama sebagai ‘buku’, namun ia adalah merupakan sebuah catatan harian atau diari milik Tengku Ampuan Mariam. Ada pendapat yang menyatakan bahawa mungkin juga Tengku Ampuan Mariam sendiri tidak bermaksud untuk menghasilkan sebuah karya yang diangkat sebagai karya kreatif, tetapi lebih kepada berhasrat untuk mencatatkan segala peristiwa yang dialaminya sepanjang perjalanan sebagai pasangan diraja.

Karya ini hadir dalam tempoh di mana pada waktu itu ramai pengarang dan penulis Melayu masih menghasilkan penulisan Melayu yang berbentuk prosa serta syair dalam penyampaian sesuatu sejarah. Karya Tengku Ampuan Mariam ini amat istimewa kerana baginda menjadikan tarikh sebagai asas utama dalam pembentukan setiap kisah yang disampaikannya. Disebabkan inilah, banyak pendapat yang menyatakan bahawa karya ini lebih merupakan sebuah diari istimewa mengenai perjalanan Tengku Ampuan Mariam bersama Sultan Sulaiman Badrul Alam Shah. Antara contoh kisah yang dicatatkan di dalam karya ini ialah:

“13 Zulhijjah 1350, bersamaan 19 April 1932. Yang Maha Mulia Sultan Sulaiman pergi ke Kelantan kerana membuka jalan baru di antara Besut dengan Kelantan. Tinggal semalam di Kelantan.” (halaman 4, Buku Lawatan Yang Maha Mulia dan Tengku Ampuan).

Apa yang menarik mengenai karya ini adalah ia merupakan sebuah catatan bertulisan jawi tangan yang ditulis oleh Tengku Ampuan Mariam di dalam sebuah buku latihan atau buku tulis sekolah yang bergaris 20 baris. Secara asasnya, Tengku Ampuan Mariam telah menyusun setiap catatan baginda berdasarkan kronologi, iaitu dari satu tarikh ke satu tarikh yang berikutnya. Karya ini turut menggunakan bahasa yang ringkas dan padat sesuai dengan catatan sebagai diari. Istimewanya, Tengku Ampuan Mariam turut menyelitkan petikan daripada ucapan yang disampaikan sewaktu majlis jamuan teh di Istana Maziah pada tahun 1939, serta nama-nama individu yang pernah menjawat jawatan Gabenor Singapura dan Penasihat British di Terengganu ketika era pemerintahan Sultan Sulaiman Badrul Alam Shah. Selain itu turut disenaraikan nama doktor dan komisioner polis di Terengganu.

Kesemua hasil penulisan dan manuskrip yang dihasilkan oleh Tengku Ampuan Mariam ini jelas menunjukkan kredibiliti dan kemampuan baginda sebagai seorang penulis Melayu pada awal abad ke-20. Malah hasil karya yang dihasilkan oleh baginda juga telah dianggap sebagai suatu catatan sejarah yang amat berharga dalam menelusuri kembali kisah-kisah yang berlaku dalam Kesultanan Terengganu.

Kemangkatan Tengku Ampuan Mariam

Tengku Ampuan Mariam telah mangkat di Kuala Terengganu pada 12 Disember 1975, pada usia 86 tahun. Kemangkatan baginda dianggap sebagai satu kehilangan yang besar kepada seni gamelan serta penulisan sejarah di Terengganu. Namun, Tengku Ampuan Mariam telah banyak meninggalkan jasa serta sumbangan buat seluruh rakyat Terengganu. Antaranya ialah penubuhan Sekolah Kebangsaan Tengku Ampuan Mariam, bertempat di Jalan Tengku Ampuan Mariam, Kuala Terengganu, hasil kurniaan baginda pada tahun 1937. Sehingga kini, sekolah ini masih teguh berdiri dengan jumlah pelajar serta guru yang semakin bertambah.

Kesimpulan

Tengku Ampuan Mariam akan sentiasa dikenang dan diingati oleh seluruh rakyat Terengganu di atas jasanya dalam menyuburkan kembali seni tari gamelan serta hasil penulisan baginda yang menyingkap kembali sisi hidupnya sebagai seorang permaisuri. Tengku Ampuan Mariam telah berusaha mendukung jatidiri Terengganu yang mana menyerap kebudayaan luar dengan pengembangan budaya berkenaan dengan rupa bangsa dan rupa jiwa Terengganu, selari dengan kebudayaan dan seni masyarakat tempatan. Semoga semangat yang ada pada Tengku Ampuan Mariam dapat disemarakkan dalam mempertahankan rupa bangsa Terengganu yang kita kenali dahulu menuju ke akhir zaman.

Rujukan

Abdul Rahman Embong. (2012). Terengganu Merentasi Tiga Abad: Kesultanan, Politik, Ekonomi, Agama dan Budaya. Yayasan Diraja Sultan Mizan: Kuala Terengganu.
Dato’ Setia Jasa Haji Muhammad Saleh Haji Awang (Misbaha). (1992). Sejarah Darul Iman Hingga 1361H = 1942M (Edisi Ketiga). Persatuan Sejarah Malaysia Cawangan Terengganu: Kuala Terengganu.
Jelani, H. (2015). Syair Tawarikh Zainal Abidin Yang Ketiga Sebuah Karya Agung Terengganu. International Journal of the Malay World and Civilisation, 3(2), 3–15.
Mardiana, N., & Muhamad Safwan, M. A. (2014). Manuskrip “Buku Lawatan Yang Maha Mulia dan Tengku Ampuan”: sebuah catatan harian Raja Melayu (Sultan Sulaiman Badrul Alam Shah, 1920-1942, Terengganu).
Muhammad Fazli Taib, S., & Agus, C. (2016). The Inheritance of Malay Palace Dance in Malaysia and Yogyakarta Classical Dance in Indonesia. Journal of Arts Research and Education, 16(1), 75–86. https://doi.org/10.15294/harmonia.v16i1.6145
Muhammad Yusoff Hashim. (1991). Terengganu Darul Iman: Tradisi Persejarahan Malaysia. Dewan Bahasa dan Pustaka: Kuala Lumpur.


Unsur-Unsur Dark Dan Disturbing Disebalik Lagu Kanak-Kanak

Melodi nursery rhythm dan lullabies semasa zaman kanak-kanak sememangnya mengamit memori silam. Sebenarnya lagu-lagu ini mempunyai maksud tersirat jika kita cuba mendengar dan memahami lirik dengan teliti.

Kadang-kadang mungkin kita tak perasaan sebab ada diantara melodi-melodi tersebut diubah untuk mengelakkan menyinggung perasaan sesiapa.

Tahukah anda, terdapat kisah ‘dark’ dan ‘disturbing’ disebalik makna lirik tradisional lagu-lagu tersebut yang kebiasaan didendangkan ibu-bapa untuk menenangkan anak yang sedang merengek.

Terdapat teori-teori dan versi kisah berlainan yang  mengupaskan tentang makna, latarbelakang lagu dan sajak tersebut. Motif penciptaan asal sajak dan lagu ini pun tak diketahui.

Walaupun mungkin kisah ini kedengaran tak ubah seperti cerita folklore/cerita rakyat yang diperdengarkan dan diturunkan daripada satu generasi kepada generasi lain secara lisan. Ia tetap ada asasnya melalui catatan sejarah.

1. Baa, Baa, Black Sheep(1731)

Kebanyakan sarjana bersetuju lirik lagu Baa Baa Black Sheep sebenarnya tentang ‘great custom, a tax on whool’ iaitu cukai yang diperkenalkan pada tahun 1275.

Sajak klasik ini mula menarik kontroversi apabila ia dipercayai berkaitan dengan perdagangan hamba. Di bawah cukai baru abad ke-13, harga sebungkus wol dibahagi antara petani, geraja dan raja. Isu konotasi ‘kurang enak’ pada baris terakhir dalam Baa Baa Black Sheep maksudkan tentang budak-budak gembala miskin ditinggalkan tanpa keuntungan kerana cukai yang berat.

Kononnya baris asal diubah berbunyi ‘and none for the little boys, who cries down the lane’ kepada baris baharu iaitu ‘and one for the little boy who lives down the lane’ supaya mengurangkan sensitiviti sebahagian pihak. Walau bagaimana pun terdapat perubahan baharu pada 2011, melaporkan pertambahan pada baris/lirik terakhir iaitu ‘Baa Baa Rainbow Sheep’ sebagai alternatif.

Baa baa black sheep
Have you any wool?
Yes sir, yes sir,
Three bags full
One for my master
And one for my dame
And one for the little boy
That lives down the lane

2. London Bridge Is Falling Down (1744)

Lagu klasik kanak-kanak ini popular di serata dunia. lirik asalnya tidak jauh lebih baik. Dengar macam ‘okey’ dan biasa saja.

London bridge is falling down mungkin mengenai serangan Viking pada 1014, ritual child sa.crifice atau kemusnahan jambatan lama. Tetapi teori yang popular adalah yang pertama.

Lebih tepat pada zaman Olaf II Haraldsson yang mengakibatkan  kerosakkan jambatan lama ditangan Raja Norway itu. Beberapa sejarawan tak percaya bahawa serangan itu pernah berlaku kerana ia masih bersifat andaian dan ia tak boleh dijadikan sebagai bukti konkrit.

Antara hujah yang dapat menyokong teori ini adalah, Viking membawa lagu ke serata tempat mereka mengembara.

London Bridge is falling down
Falling down, falling down
London Bridge is falling down
My fair lady

Build it up with iron bars
Iron bars, iron bars
Build it up with iron bars
My fair lady

3. Eny, Meeny, Miny, Mo

‘Eeny, Meeny, Miny, Mo catch a tiger by his toe’. Sajak kanak-kanak ini tak kurang kasarnya jika baca pada baris asal.

Mungkin anda menganggap kata ‘tiger’ adalah perkembangan relatif baru dalam sajak ini. Cerita sebenarnya ‘tiger’ sebagai pengganti kata-N sebelum ianya diubah.

Ya, N*gro! Dalam lirik asal ‘catch a n*gro by his toe’. perkataan hinaan ini paling sensitif ditelinga orang Afrika.

Pernah berlaku semasa 2004, dua penumpang Southwest Airlines memfailkan saman terhadap Southwest Airlines kerana sengaja menimbulkan emotional distress dan menyinggung perasaan, setelah kejadian di mana seorang pramugari menggunakan sajak tersebut dengan cara ‘lucu’ ketika pesawat hendak berlepas. Dalam hal ini, mahkamah berpihak kepada syarikat penerbangan.

Eeny, meeny, miny, moe|
Catch a tiger by the toe
If he hollers let him go!
Eeny, meeny, miny, moe

O-U-T spells out
You are not it
Pig snout you are out
Out goes Y-O-U


Pakai Patut Melayu

Walaupun kata pepatah Inggeris mengatakan “don’t judge a book by its cover”, namun pemakaian kita adalah penting kerana ia adalah tanggapan pertama seseorang terhadap kita dan boleh mencerminkan sedikit sebanyak tentang budaya dan keperibadian kita sebagai seorang individu. Pakaian tradisional seperti baju melayu dan baju kurung menjadi kebanggaan si pemakai sehingga ke hari ini. Ia juga relevan dipakai bukan sahaja untuk majlis rasmi dan keramaian, malah sesuai dipakai untuk keluar ke tempat awam asalkan selesa dikenakan. Seperti nenek moyang kita dahulu pun, busana tradisional ini dipakai sehari-hari.

Sebuah buku panduan pemakaian bangsa Melayu ditulis oleh Mejar Dato’ Haji Muhamad Said bin Haji Sulaiman bertajuk “Pakai Patut Melayu” ditulis bagi mengabadikan keindahan tradisi busana Melayu serta ciri-ciri dan cara pemakaiannya. Mejar Dato’ Haji Muhamad Said merupakan antara sasterawan yang tersohor pada tahun 1940an seiring dengan Pendeta Za’ba dan Dato’ Muhammad Ibrahim Munsyi. Beliau bukan sahaja berbakat dalam bidang sastera Melayu malah mahir dalam penulisan bidang lain seperti sejarah dan keagamaan. Sumbangannya yang besar melalui penulisan Bahasa Melayu membuatkan beliau dianugerahi dengan gelaran ‘Pendita Johor’.  Beliau juga berkhidmat sebagai pegawai kanan kerajaan dan pembesar Johor.

Memang cukup ‘straightforward’ tajuk tersebut. Ini sesuai dengan perkataan ‘pakai’ dalam Bahasa Melayu sendiri yang mempunyai makna yang tersirat tapi meluas. Secara leksikal, perkataan ‘pakai’ itu sendiri membawa maksud penggunaan, amalan, kebiasaan dan mengenakan sesuatu. Fleksibiliti perkataan ‘pakai’ apabila berubah menjadi ‘pakaian’, ia bukan sahaja merujuk kepada busana semata-mata, malah termasuk kelengkapan lain seperti perhiasan dan aksesori yang menjadi pelengkap pakaian tersebut.

Buku setebal 50 muka surat beserta 7 bab kesemuanya ini menjelaskan ciri-ciri pakaian tradisional Melayu secara terperinci bagi pemakai dari kanak-kanak sehingga dewasa bagi lelaki dan perempuan. Ia juga menjelaskan tentang cara memakai,  fungsi dan jenis pakaian. Contohnya dalam Bab 1 buku ini, ia jelas menceritakan tentang pemakaian lelaki dari asas pakaian tradisional, pakaian bagi istiadat diraja, termasuk pakaian kepala dan kaki. Ia juga menjelaskan tata tertib pemakaian busana tradisional serta pakaian larangan buat kaum lelaki. Bab lain pula menyentuh tentang perihal pakaian seperti pakaian bagi anak-anak perempuan ketika bersekolah, pakaian bagi anak-anak lelaki dan perempuan, serta baju kurung Teluk Belanga bagi perempuan.

Mejar Dato’ Haji Muhamad Said juga menerangkan tujuan beliau mengarang buku ini. Menurut dalam petikan buku, beliau menyatakan : “Adalah risalah ini dikarang supaya jadi suatu panduan atas mereka yang belum dapat ketahui akan tertib pakaian Melayu. Terutamanya yang dipakai dalam Johor bagi masa yang ada (ketika buku ini ditulis) dan bagi menjadi suatu ingatan pada tempoh yang ada di belakang ( pada masa hadapan), kiranya berlaku apa-apa perubahan atau pindaan ( pembaikan) sama ada sedikit atau banyak”.

Melalui buku ini jugalah kita dapati cara pemakaian orang Melayu mula dipengaruhi oleh fesyen Barat. Terdapat satu bab dalam buku ini yang bertajuk “Pakaian Kehormatan Cara Budaya Barat dan Pengaruhnya Terhadap Cara Berpakaian Orang Melayu”. Menurut Mejar Datuk Muhamad Said, baju ‘kacukan’ ini dipakai oleh semua golongan masyarakat termasuk orang biasa dan penjawat awam terutamanya ketika bergaul dengan orang putih pada awal abad ke-20 khususnya di Johor dan Singapura. Antara pakaian yang dipakai bersama baju Melayu termasuklah jaket yang bertutup leher dan seluar panjang ‘slack’.

Buku ini disudahi dengan nasihat serta peringatan daripada penulis kepada segenap kaum Melayu tentang pemakaian harian yang patut diamalkan serta yang perlu dielakkan. Buku cetakan asal kini telah dirumikan oleh Khatijah Hashim dan diterbitkan menerusi Penerbit Universiti Kebangsaan Malaysia pada tahun 2008.

Sejauh mana pun kita pergi,  semoden mana peralihan zaman yang kita alami sekarang,  kita tidak boleh lupakan adat Melayu yang menjadi sebahagian daripada identiti kita.  Karya sastera Melayu lebih-lebih lagi mengenai budaya turun temurun perlu diperkenalkan kepada generasi masa kini sebagai panduan.

Rujukan:

1. Syahri, Aswandi (2018) Pakai Patut Melayu, Buku Panduan Pakaian Orang Melayu. Jantung Melayu. http://jantungmelayu.com/2018/03/pakai-patut-melayu-buku-panduan-pakaian-orang-melayu/

2. Geni.com (n.d) Mejar (B) Dato’ Hj Mohd Said Bin Sulaiman. https://www.geni.com/people/Mejar-B-Dato-Hj-Mohd-Said-Sulaiman/6000000004994933109


If Cats Disappeared From The World (2016): Hakikat sebuah Kehidupan.

Melihatkan tajuk sahaja, pasti ramai pencinta kucing tertarik. Pembaca yang mempunyai kucing peliharaan di rumah pasti teringat akan kucing kesayangan mereka. Paling-paling pun, pasti ada yang terfikir tentang signifikan kewujudan kucing dan kesannya jika tiada lagi kucing di dunia ini.

Adakah ramai yang akan merasa sunyi setelah ketiadaan kucing? Atau merasa senang kerana tiada lagi kucing liar yang akan ‘membuang’ merata-rata di halaman rumah?

Hakikatnya, If Cats Disappeared From The World ini bukanlah sebuah dokumentari saintifik tentang kucing. Ianya sebuah filem Jepun yang bertajuk “Sekai kara neko ga kietanara” (世界から猫が消えたなら). Filem arahan Akira Nagai ini diadaptasi dari sebuah novel sama tajuk karya Genki Kawamura. Ditayangkan pada tahun 2016, filem yang dikategorikan dalam genre drama ini dibintangi oleh Takeru Satoh dan Aoi Miyazaki.

Jika anda fikir filem ini adalah tentang kucing semata-mata, anda salah. Secara keseluruhannya, filem ini memanglah berkisar sedikit sebanyak tentang kucing tetapi fokus utamanya adalah si pemilik kucing. Filem ini berkisarkan tentang seorang posmen yang hanya mengetahui tentang ketumbuhan (tumor) di otaknya pada saat akhir, di mana dia hanya mempunyai paling-paling pun satu minggu untuk hidup. Namun, dia didatangi oleh makhluk yang mengaku dirinya ‘devil’ yang memberinya peluang untuk hidup sehari lebih lama dengan syarat: setiap satu hari yang ditambah akan ‘dibayar’ dengan melenyapkan sesuatu dari muka bumi.

Melalui filem ini, penonton akan didedahkan dengan kehidupan seorang lelaki yang akan mati dalam masa yang terdekat. Apa yang menarik tentang filem ini adalah ia menyedarkan kita bahawa mati itu adalah satu hakikat yang perlu kita terima. Bila dan bagaimana kita akan mati itu tidak penting. Namun, bagaimana kita hidup bersama orang-orang yang kita sayang dan yang menyayangi kita itu adalah perkara utama yang perlu kita fikirkan.

Justeru, jika kita berada di tempat posmen, apakah yang sanggup kita pilih untuk dilenyapkan dari dunia semata-mata untuk hidup lebih lama? Menerusi filem ini, penonton akan didedahkan dengan 4 jenis keutamaan yang bakal dilenyapkan dari muka bumi, yang bukan sahaja watak posmen, malah kita semua sering terlepas pandang dan mengambil ringan.

Kita dapat lihat bahawa pada era teknologi ini, telefon merupakan salah satu medium perhubungan yang paling utama. Telefon bukan sahaja berfungsi menghubungkan manusia secara atas talian, bahkan juga memudahkan pengguna mendapatkan maklumat di hujung jari.

Menerusi filem If Cats Disappeared From The World, salah satu keutamaan yang ditonjolkan adalah telefon. Hal ini kerana, penonton dapat melihat bahawa telefon itu merupakan medium perhubungan utama di antara posmen dan juga bekas kekasihnya. Mereka pertama kali berkenalan melalui perbualan di dalam telefon. Oleh itu, telefon merupakan salah satu simbol perhubungan yang istimewa buat mereka berdua di mana jika telefon itu tidak wujud, mereka berdua hanyalah bagaikan orang asing yang saling tidak mengenali di antara satu sama lain.

Jadi, posmen memilih untuk berjumpa bekas kekasihnya itu buat kali terakhir. Melalui perjumpaan tersebut, dia menyedari bahawa hakikatnya dia masih lagi menyimpan perasaan pada bekas kekasihnya. Namun, apabila telefon dilenyapkan, segala memori bekas kekasihnya terhadapnya lenyap sama sekali.

Babak ini membuka mata penonton bahawa, walaupun telefon kita sentiasa berada dalam genggaman tidak kira masa, kita sering terlepas pandang tentang kegunaannya yang paling penting, iaitu untuk berhubung. Kita lebih leka melayari Internet dan media sosial berbanding menelefon mereka yang terdekat dan tersayang seperti ahli keluarga dan ibu bapa untuk bertanya khabar dan melepaskan rindu. Pada era teknologi yang semakin membangun ini, yang seharusnya memudahkan segala jenis komunikasi dan perhubungan, nyata lebih melekakan malah lebih berpotensi memutuskan hubungan silaturahim di antara satu sama lain.

Justeru, kehidupan ini tidak bermakna jika kita tidak mampu menjaga dan mengekalkan hubungan yang erat dengan yang tersayang. Gunakanlah telefon itu dengan sewajarnya, untuk menelefon dan bertanya khabar sebelum segala-galanya terlambat.

Posmen merupakan seorang peminat tegar filem. Melalui minat tersebut, dia bertemu dan menjalin hubungan persahabatan dengan peminat filem yang bernama Tsutaya. Hubungan persahabatan mereka bermula sebagai rakan sekelas di Universiti sehinggalah mereka bekerja, di mana Tsutaya, yang kini mengendalikan sebuah kedai DVD filem, tidak pernah gagal mengesyorkan filem-filem yang terbaik buat tatapan posmen. Seperti katanya, ‘Seperti mana filem itu tidak akan mungkin lenyap, persahabatan kita kekal buat selamanya’.

Namun, apabila mengetahui bahawa jangka masa hayatnya tidak panjang, posmen meminta Tsutaya mengesyorkan filem yang terakhir untuk tontonannya.

Kita semua mempunyai minat yang menghubungkan kita dengan yang lain. Seperti mana seorang ulat buku mudah berkawan dengan ulat buku dan juga seorang peminat tegar K-pop mudah berkawan dengan peminat tegar K-pop yang lain. Hal ini kerana, kita saling memahami minat masing-masing di samping mempunyai minat yang sama membolehkan kita berkongsi dengan lebih efektif dan berkomunikasi dengan lebih informatif dan mendalam. Persahabatan yang berpaksikan minat juga merupakan antara hubungan persahabatan yang utuh kerana selagi minat itu wujud, maka persahabatan juga tidak akan putus dengan sewenang-wenangnya.

Dengan jangka hayat yang singkat, posmen meyedari kepentingan minatnya terhadap filem sekali gus satu-satunya hubungan persahabatan yang terjalin di antara dia dengan Tsutaya.

Menerusi filem ini, bapa posmen diperkenalkan sebagai seorang pemilik kedai jam. Namun, karakternya yang sentiasa menghabiskan masa bekerja membaiki jam membuatkan hubungannya dengan posmen renggang sejak kecil lagi.

Selain itu, watak Toumo juga diperkenalkan sebagai seorang pengembara berbangsa Jepun yang ditemui oleh posmen dan bekas kekasihnya di Buenos Aires. Watak Toumo menggambarkan simbol masa, di mana dia mengatakan bahawa dia ingin menggunakan sepenuh hayatnya untuk mengembara ke serata dunia. Dalam erti kata lain, Toumo ingin menjalani kehidupan dengan sepenuhnya atau ‘to live life to the fullest’.

Toumo bagaimanapun terlibat dalam kemalangan dan meninggal dunia, sejurus selepas mengucapkan selamat tinggal kepada posmen dan bekas kekasihnya. Kematian Toumo yang sangat mengejut memberi tamparan hebat pada mereka berdua sekali gus menyedarkan mereka tentang masa yang tidak akan pernah berhenti meninggalkan manusia. Segala impian dan cita-cita juga berlalu selaras dengan masa. Oleh itu, kematian Toumo mempamerkan kepentingan menghargai dan menggunakan masa yang dikurniakan dengan sebaik-baiknya sebelum ajal yang tidak diketahui bila akan tiba.

Menerusi filem ini, watak kucing digambarkan sebagai watak keluarga. Keluarga posmen memelihara 2 ekor kucing. Seekor yang bernama Retasu (baca lettuce) semasa posmen masih kecil dan seekor lagi bernama Kyabetsu (baca cabbage) menggantikan Retasu yang telah mati.

Menurut ibu posmen, ‘Kita tidak boleh hidup tanpa kucing, tetapi kucing boleh hidup tanpa kita’ menggambarkan betapa pentingnya kewujudan kucing dalam keluarga kecil mereka. Hubungan posmen yang rapat dengan ibunya salah satunya berpunca daripada kasih sayang mereka terhadap kucing-kucing peliharaan. Manakala, hubungan posmen dengan bapanya pula, tidak lah begitu baik kerana sikap bapanya yang sering tidak mengendahkannya mahupun ibunya. Namun, walaupun tidak ekspresif, ternyata bapanya menyimpan sifat kasih sayang dan mengambil berat itu di dalam hati.

Sebagaimana mereka yang memelihara kucing menunjukkan kasih sayang yang tidak berbelah bahagi kepada kucing masing-masing dan sebagaimana kita menerima kucing peliharaan seperti salah satu anggota keluarga, seperti itu juga lah kasih sayang yang seharusnya kita rasa dan kongsi bersama ahli keluarga.

Kesimpulannya, filem If Cats Disappeared From The World ini menggambarkan bahawa kehidupan yang baik itu merupakan kehidupan yang mengutamakan hubungan persahabatan dan kekeluargaan, kasih sayang dan impian. Hal ini kerana, apabila ajal kita tiba, nafas, masa, impian dan hubungan antara manusia, segala-galanya akan terputus dan terhenti. Filem ini memberikan satu gambaran yang cukup jelas dan menyentuh hati serta akal fikiran tentang perkara-perkara yang sepanjang hayat ini menjadi keutamaan kita. Justeru, jika pada hari esok kita meninggalkan dunia, apakah kehidupan kita selama ini bermakna dan siapakah yang akan terkesan sepeninggalan kita?

Hakikat kehidupan di dunia ini ialah ianya pasti berakhir dengan kematian. Sebagai umat Islam, persiapan menghadapi kematian itu seharusnya menjadi salah satu fokus utama dalam kehidupan. Dari Ibnu Umar, dia berkata: Aku bersama Rasulullah, lalu seorang lelaki Anshar datang kepada Baginda, kemudian mengucapkan salam kepada Rasulullah lalu dia bertanya: “Wahai, Rasulullah. Siapakah di antara kaum mukminin yang paling baik?” Baginda menjawab,”Yang paling bagus akhlaknya di antara mereka.” Dia bertanya lagi: “Siapakah di antara kaum mukminin yang paling cerdik?” Baginda menjawab,”Mereka yang paling banyak mengingati kematian, dan yang paling bersedia selepas itu. Mereka itu lah orang-orang yang cerdik.” – [HR Ibnu Majah:4259].


Misteri Kehilangan Elisa Lam Sampai Netflix Buat Dokumentari

Hotel Cecil terletak di antara South Maine Street dan 7th Street berhampiran dengan Dewan Konsert Walt Disney dan Dewan Bandar Raya Los Angeles.

Dibuka sejak tahun 1927, hotel ini menarik perhatian sesiapa sahaja yang mencari bilik harga bajet. Pada ketika pembukaan, Amerika Syarikat menghampiri masalah ekonomi besar.

Tetapi hotel ini bertahan hingga hari ini, dengan sejarah yang kurang enak. Sekurang-kurangnya 16 orang mკn1nggმl dunia di Hotel Cecil sama ada dengan cara bµηµh diri, kemმlმngმn atau pεmხµηµhმn.

Kკmმtiმn paling bermisteri sekali melibatkan seorang pelajar daripada Vancouver, Canada, bernama Elisa Lam.

Beliau menggunakan perkhidmatan kereta api Amtrak dan bas ekspres untuk mengunjungi Los Angeles. Dan pada 28 Januari 2013, Lam menempah bilik berkongsi di Hotel Cecil.

Tetapi rakan-rakan sebilik mengadu bahawa Lam “berkelakuan pelik” (Hsu, 2015); jadi pihak pengurusan memindahkannya ke bilik tunggal.

Lam mempunyai sebuah halaman blogspot bernama Ether Fields (van der Merwe, 2014).

Banyak hantaran Lam berkenaan dengan model-model berfesyen.

Kadangkala Lam berkongsi tentang masalah mental dihadapinya: “(saya) selalu rasa saya sedang membuang masa (membazirkan hidup saya)”, dipetik daripada novel Chuck Palahniuk.

Hilang

Elisa Lam menghubungi ibu bapanya setiap hari kalau berada di luar Vancouver. Tetapi telefon mereka tidak berdering pada 31 Januari 2013. Mereka agak risau, kerana Khamis itu sepatutnya Lam bertolak ke Santa Cruz yang terletak 38 kilometer selatan Hotel Cecil.

Ibu bapanya terus menghubungi pihak polis dan kemudian berlepas ke Los Angeles untuk bantu mencari (Duke, 2013).

Polis membuat siasatan yang dibantu pihak pekerja hotel. Mereka memberitahu bahawa Lam keseorangan pada hari kehilangan.

Seorang pengurus kedai buku berhampiran turut disoal. Katie Orphan berkata Lam sentiasa berjalan, sangat mesra dengan semua semasa mencari hadiah untuk keluarganya.

Tetapi Lam ketika ini masih dalam status hilang. Jadi polis hanya berhak untuk menyiasat bilik Lam, koridor hotel dan bumbung tanpa mεηggεlεdah semua bilik. Kerana jკηმyმh masih belum berlaku.

Pihak media mula menghidu kes ini selepas seminggu Lam hilang. Risalah dan poster diedarkan untuk memudahkan pencarian.

Ketika ini polis sudah mკηgკsyმkι bahawa sesuatu yang sangat pelik telah berlaku. Mereka mendapat rakaman keselamatan yang menunjukkan Lam dengan kelakuan sangat pelik.

Berpakaian merah kelabu, Lam memasuki lif dan kemudian menekan beberapa butang (dalam keadaan sudah pelik).

Kemudian beliau melihat kiri dan kanan di koridor luar, seolah-olah ada orang sedang membµrµnya. Selesai saja, beliau berundur ke satu sudut tetapi tidak lama kemudian menyandar di bahagian rangka pintu lif.

Berulang-alik Lam masuk, tengok luar dan keluar.

Kejadian lif ini berlaku pada 1 Februari (Blankstein & Flores, 2013). Rakaman tersebut menarik perhatian global dengan sensasi luar biasa, menimbulkan banyak spekulasi bahawa 1) ada orang sedang mengejarnya (Hannon & Mather, 2013), 2) mungkin dipengaruh dმdმh atau 3) mengalami gangguan bipolar.

Teori ketiga mempunyai asas. Lam memang menghadapi gangguan bipolar dan kemurungan.

Doktor memberikan Lam ubat Effexor, Lamictal, Seroquel dan Wellbutrin untuk membantunya. Cuma Lam tidak pernah cenderung untuk bµnµh diri, setakat hilang sekali sahaja.

Penemuan

Sepasang suami isteri daripada United Kingdom berdaftar masuk dalam Hotel Cecil untuk menetap selama lapan hari. Michael dan Sabina Baugh walau bagaimanapun menghadapi masalah tandas.

Air mandian asyik bertukar hitam dan kadangkala perlahan. Sabina berkata air paip mempunyai rasa sangat teruk.

Jadi pada 19 Februari, pihak penyelenggara hotel cuba mengenal pasti masalah, bermula daripada bilik hinggalah empat tangki 3,785 liter.

Pekerja berkenaan sangat terkejut setelah membuka salah satu tangki, kerana ternampak suatu objek hijau terapung dalam keadaan kembang (Duke, 2013).

Rupanya Lam tidak keluar daripada Hotel Cecil.

Entah bagaimana, beliau masuk dalam tangki tersebut. Selepas mengosongkan tangki, pihak berkuasa tidak dapat mengeluarkan mმyმt Lam. Jadi mereka terpaksa memიtიηg tangki tersebut (Crimesider, 2013).

Selama 19 hari Lam berada dalam tangki tersebut, sementara alam semulajadi meleraikan tubuhnya. Lam ditemui dalam keadaan tanpa seurat benang, dengan pakaian dalam rakaman lif terapung bersama.

Jam tangan dan kunci bilik masih bersamanya. Tetapi pihak penyiasat tidak menemui sebarang bukti kεcεdεraaη fizikal, sεraηgaη sεκsµal atau petanda bµηµh diri.

Laporan toksikologi mendedahkan sisa ubat Sinutab dan ibuprofen dalam Lam.

Susulan

Semua orang yakin bahawa kკmმtiმn Elisa Lam berlaku secara tidak sengaja. Cuma pihak berkuasa hairan bagaimana Lam masuk dalam tangki tersebut, sedangkan semua laluan biasa ke bahagian bumbung dikunci.

Hanya pekerja sahaja boleh masuk.

Satu-satunya haluan membolehkan Lam ke sana tanpa pengetahuan atau bunyi penggera ialah laluan kკcკmმsმη (Erickson, 2013).

Satu lagi persoalan ialah bagaimana Lam masuk dalam tangki tersebut, yang ditutup konkrit.

Pekerja hotel sendiri memerlukan tangga untuk panjat naik. Malah tangki tersebut mempunyai penutup sangat berat untuk ditutup daripada dalam.

Keluarga Lam mengeluarkan notis saman terhadap pihak hotel kerana tidak peka tentang bმhმyმ yang jelas. Kecuaian hotel menjadi punca Lam mudah ke kawasan tangki. Tetapi saman pampasan ini dibatalkan pada tahun 2015.

RUJUKAN:

Blankstein, A., & Flores, A. (2013, Februari 20). Woman’s body found in water tank of skid row hotel. Los Angeles Times.

Crimesider. (2013, Februari 21). Elisa Lam (ditapiskan): officials analyze water in tank where missing Canadian woman was found (ditapiskan). CBS News.

Duke, A. (2013, Februari 23). How did woman’s (ditapiskan) came to be in L.A. hotel water tank? CNN.

Erickson, S. (2013, Jun 21). Gloom Service: a Night at the Cecil Hotel, Where Serial (ditapiskan) and Eerie (ditapiskan) Abound. Los Angeles.

Hannon, J. & Mather, K. (2013, Februari 26). Elisa Lam’s unexplained (ditapiskan) draws attention, theories in China. Los Angeles Times.

Lam, H. (2015, September 25). Motion for Summary Judgment. Google Sites.

van der Merwe, M. (2014, Disember 12). The Elisa Lam mystery: still no answers. Daily Maverick.